Taqdir yo'llari (Hikoyalar) » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Hikoyalar » Taqdir yo'llari (Hikoyalar)\nУмар уйқудан қизарган кўзларини очаркан, кечагина тўрт ёшга тўлган қизалоғи Баҳоройни бугун боғчага жойлаштирш учун олиб боришлари кераклигини эслади. Эринибгина кийиниб чиқиб ошхонага қаради – хотини нонушта тайёрлаш билан банд. Баҳорой эса кечагина дадаси совға қилган кўйлакчани кийиб олиб, боғчага боришларини интизорлик билан кутарди. Унга қизиқда ахир – "У ерда кимлар бор, ўйинчоқлар кўп бўлса керак" ва шунга ўхшаш ҳаёллар айланарди беғубор ҳаёлида. Умар унга боқар экан мийиғида кулиб қўйди. Ҳаммалари бирга овқатланиб бўлишгач ўзларига яқин бўлган болалар боғчаси сари йўл олишди. Хотини ҳам хурсанд қизчаси боғчага бораётганидан – "Энди мен ҳам қизимиз боғчада ёдлаган шеърларини айттириб мириқиб куламан бошқалар сингари...". Умар боғча дарбозаси ёнида машинасини тўхтатаркан нигоҳи таксига чиқиб кетаётган жувонга тушди ва у таниш туюлди... - Йўғ-эй! Ахир у Россиядаку!.. Баҳоройни боғчага жойлаштиришди. Умар хотинини уйга ташлаб, ўзи ишига ўтиб кетишни кўзлади. Йўл-йўлакай бозорчадан бироз хўл мевалардан олишди. Хотинини уйида қолдираркан Умарни ҳаёли ногоҳ бояги жувонга кетди... - Баҳорга жуда ўхшар экан. Наҳотки...?! Йўқ, бўлиши мумкинмас! Шунчаки узоқдан бироз ўхшатиб юбордим холос...". Тушлик пайти хотини қўнғироқ қилди: - Баҳоризни олиб келайми ёки ўзингиз олиб қайтасизми? - Бугун вақтлироқ чиқаман ишдан, ўзим олиб қайтаман... *** Баҳорнинг турмуши ўхшамади. Ўткирбек билан тўйларидан уч ой ўтибоқ биргаликда Россияга кетишди. - Мени бизнесим бор у ерда. Кетмасам булмайди,- деди эри. Кайнонаси эса: -Ёлғиз юборманг, ҳар ҳил қизлар бор уёқда. Бирга боринг, -дея Баҳорниям бирга жўнатди. Ўткирбек Россияга борганларидан кейин ўзгариб қолди – кеч келишлар, кунда-кунора зиёфатлар... Баҳорни юраги ғашланарди баъзан. Лекин шу заҳотиёқ бу ҳаёлларни қувишга уринарди. Кўп ўтмай Ўткирбек бутунлай ўзгариб қолди. Энди хафтада бир уйга келарди ва эртасига саҳарлаб яна уйдан чиқиб кетарди. Баҳор эридан оғрина бошлади. Шу тариқа маълум муддат ўтди орадан. Эри эса ўзгармади. Бир кун маст ҳолда уйига келиб Баҳорга шундай деди: - Мен сенга уйимда қолиб ота-онамни хизматини қилишинг учун уйланганман. Бу ерда хотиним бор. Сени эса керагинг йўқ менга. Уйни Валерияни номига ўтказиб бераман. Тайёргарлигингни кўр, эртага Ўзбекистонга учасан.. Шу гапларни айтгач уйдан чиқиб кетди. Баҳор эса ақлдан озар даражада ўзини йўқотиб қўйди бу гаплардан. Ҳаёлига биринчи бўлиб Умар келди шу лахзада.. - Кандай севардия мени. Мен эса ҳеч бўлмаса онамга дилимдагини айтолмадим... Балки ўшанда онаси отасига вазиятни тушунтирармиди. Балки отаси Баҳорни ўша дўстининг ўғлига бериб юбормасмиди... Минг азоблар билан тонг оттирди. Аллақачон ота юртига, ота уйига қайтиб кетишга тайёр бўлган эди. Эри келди. Таксида аэропорт сари йўл олишди. Иккиси ҳам бир оғиз гапирмадилар. Фақатгина Баҳор аэропортга кириб кетаётганда "Мендан хафа бўлма" деди Ўткирбек. Баҳор эса жавобан бир оғиз сўз айтмади. Тошкентга кеч кирганда етиб келди ва қаерга борарини билмай гарангсиб қолди. Меҳмонхонада тонг оттиришни маъқул кўрди ва такси томон йўл олди. Тонггача ухламай қисматидан ўксиб-ўксиб йиғлаб чиқди. Умарнинг "Сени бахтли қиламан Фариштам" деган гапларини эсларди... Қиска вақт ичида шунча ишла бўлиб кетганини онгига сиғдиролмасди Баҳор. Тонг отгач ота уйига йўл олди. Ота-онаси бўлиб ўтган гаплардан кейин Ўткирбекни Худога солишдан бўлак чоралари йўқлигини билиб, тақдирга тан беришди. Бу орада эса Баҳор вужудида Ўткирбекнинг зурриёти ривожланиб бораётганини билди. Бир неча ой ўтиб ўғил кўрди. Исмини эса Умаржон деб қўйди. Вақт ўтиб отасини дўконида ишлай бошлади. Кунлар ойларга, ойлар эса йилларга улана борди. Умаржони боғчага чиқа бошлади. Аёл эса ўтмишини унутиш учун ишга қаттиқ берилди... Баҳор соатга қаради – Умаржонни боғчадан оладиган вақт ҳам бўлибди... *** Умар қизалоғи Баҳоройни олгани боғча сари йўл олди. Боғча дарбозаси олдида бир жувон ҳам турарди. - Сиз хам фарзандингизни олиб кетгани.....-Умарнинг тили ортиқ сўзга айланмади. Кўз ўнгидан олти йил аввалги хотиралар яшин тезлигида ўтарди... Шу тариқа бир муддат нигоҳлар дийдорлашди. Бир нарса иккисинида ҳаёлларини тўзғитиб юборди. Боғча ичидан иккисининг фарзандлари қўл ушлашиб югуриб келишарди. - Секинроқ югур Баҳор!- кичик Умаржон бақирди. Баҳорой эса отасини қучоғига ўзини отаркан: - Дадажооон, манави боланиям исми Умаржон экан сизникидака! Умар ялт этиб Баҳорга қаради. Баҳорнинг эса юзини кўз ёшлари селдай юварди...\nДата - 14-09-2013, 17:23\nklasssssssss. 14 сентября 2013 17:33\nTaqdirlar tutash bir biriga. Xikoyaga gap yo'q. Sevgimiz uchun kurashsak albatta yetishamiz buning uchun xarakat qilaylik, xech kimni sevgisi armon bo'lmasin xech qachon.\n14 сентября 2013 21:04


Жамият 18:01 / 06.11.2021 7575\nМаълум бўлишича, Самарқанд вилояти Оқдарё туманининг Ойтамғали маҳалласи Пилол қишлоғида яшовчи фуқаролар мунтазам электр қуввати паст бўлгани сабабли масъулларга бир неча марта мурожаат қилган. Мутасаддилардан туманга трансформатор ва симёғочлар учун етарлича лимит ажратилмайди, деган жавобни олганидан сўнг ўзлари трансформатор сотиб олишга қарор қилган.\n“Бу трансформаторни 22 миллион сўмга сотиб олдик. Трансформаторни ўзимиз олиб келсак, муаммомиз тезда ҳал бўлади, деб хато ўйлаган эканмиз. Мана, ушбу матоҳни олиб келиб, “электросет”дагиларга осон бўлсин учун жойига ўрнатиб қўйганимизга ҳам тўрт ой бўлди. Тармоққа улаб берилмаяпти. Бир неча марта туман электр тармоқлари корхонасига оғзаки мурожаат қилдик, вилоятдаги масъуллар ҳам хабардор. Ҳатто порталга ёзганимизгаям қарийб бир ой бўляпти, аммо натижа йўқ. Кунлар совиб қолди, ҳамма электр энергиясидан фойдаланади. Ёзнинг иссиқ кунида талабга жавоб бермайдиган эски трансформаторимизнинг аҳволини тасаввур қилаверинг энди”, – дейди Пилол қишлоғида яшовчи Муҳаммад Сирожев.\nПилолликлар трансформаторни ўрнатиш учун ишлатиладиган кабел ва шу каби зарур жиҳозларни ҳам олиб келган. Аммо ҳозирча электр таъминоти идораси вакиллари “дастурга киритмаганмиз” деб жавоб бераётган экан.\nKun.uz мухбири Оқдарё тумани электр тармоқлари корхонаси раҳбари Шавкат Хўжанов билан телефон орқали боғланди. Хўжанов ушбу масаладан хабардор эканини маълум қилди ва 8 ноябр, душанба куни трансформатор тармоққа улаб берилишини билдирди. Айни пайтда трансформаторни ўрнатиш учун зарур бўладиган тўртта симёғоч муаммосини ҳал этаётганини айтиб ўтди.\nЭслатиб ўтамиз, бир муддат аввал Kun.uz’да «Бир вилоятда ўн минглаб «столба» авария ҳолатида. Симёғочлар монополияси тизимнинг «сеҳрли таёқчаси»ми?» сарлавҳали таҳлилий мақола эълон қилинганди.\nУнда хусусан, Самарқанд вилоятида жами 565 мингдан ортиқ симёғоч мавжуд бўлиб, шундан 245 мингтаси эски, ёғоч устунлар бўлса, 60825 таси авария ҳолатида, яъни алмаштирилиши кераклиги айтилганди.\nБундан ташқари, Kun.uz “Ҳудудий электр тармоқлари” АЖ тақдим этган маълумотларни таҳлил қилиб, 2021 йил учун белгиланган электр узатиш тармоғи ва трансформаторларни янгилаш режаси бажарилмай қолиш эҳтимоли ҳақида ёзганди.\nАммо кўп ўтмай, масалага жамият муносабат билдириб, берилган маълумотлар хато эканини маълум қилганди.\nKun.uz юқорида айтиб ўтилган муаммо ҳал этилишини кузатади.\n08:11 / 01.12.2021 21425\n22:44 / 27.01.2022 39263\n21:18 / 27.01.2022 8315\n20:59 / 27.01.2022 9571


Янги йилда Самарқанд шаҳри кўчаларида таксометрлар ўрнатилган таксилар пайдо бўлади. Бу ҳақда “Зарафшон” газетаси хабар бермоқда.\nМасъулияти чекланган жамият шаклидаги «Дилшод транс сервис» автокорхонаси ходимлари бу ишга биринчи бўлиб киришдилар. Айни пайтда жамият тасарруфидаги Nexia, Matiz, Damas русумли 80та автоуловнинг 20тасига шундай ускуналар ўрнатилди.\n“Бу эса йўловчи учун ҳам, ҳайдовчи учун ҳам қўшимча қулайлик туғдириб, хизмат кўрсатиш маданиятини оширади. Таксига ўтирган йўловчининг ҳайдовчи билан савдолашишига ҳожат йўқ. Чунки таксометрда хизмат ҳақи аниқ кўриниб туради”, – дейилади газета хабарида.


Виртуал қабулхона Боғланиш 23 Февраль 2017\tИлм-фан ривожи — жадал тараққиёт гарови\nИлмий-тадқиқот ва инновация фаолиятини равнақ топтириш 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ҳам ўз аксини топгани бежиз эмас. Зеро, бу соҳа беш йил ичида давлат сиёсатида устуворлик касб этади. Бу қарорда, аввало, Фанлар академияси бошқарув аппаратининг ташкилий тузилмасини янада такомиллаштиришга алоҳида эътибор қаратилган. Унинг таркибида физика-математика ва техника фанлари, кимё-биология фанлари ва ижтимоий-гуманитар фанлар бўлимлари ҳамда Фанлар академиясининг Навоий бўлимини ташкил этиш белгиланган. Бу, ўз навбатида, илмий тадқиқотлар самарадорлигини ошириш баробарида, вилоят ҳудудини комплекс ривожлантириш, саноат салоҳиятини янада мустаҳкамлашда долзарб аҳамият касб этади. Шунингдек, қарорга мувофиқ, Фанлар академиясининг Қорақалпоғистон ва Навоий бўлимлари ҳамда Хоразм Маъмун академияси раислари мавқеи академия вице-президенти даражасига тенглаштирилмоқда. Бу ҳам ҳудудларда илм-фан тараққиётини таъминлаш, унинг салоҳияти ва нуфузини ошириш, илмий ишланмаларни амалиётга кенг татбиқ қилиш имкониятини яратади. Қарор билан Ўзбекистон Республикаси Бош вазири раҳбарлигида Фан ва технологиялар бўйича давлат комиссияси тузилиб, унинг зиммасига илмий-техника соҳасида ягона давлат сиёсатини ишлаб чиқиш ва амалга ошириш, инновацион сиёсатнинг устувор йўналишларини белгилаш вазифалари юкланмоқда. Ушбу комиссия қошида Илмий-техник фаолиятни қўллаб-қувватлаш ва ривожлантириш жамғармаси ташкил этилади. Албатта, ушбу жамғарма ўз фаолиятини илм аҳлини ҳар томонлама қўллаб қувватлашга йўналтиради. Давлатимиз раҳбари томонидан қабул қилинган мазкур ҳужжатда белгиланган вазифаларни амалиётга самарали жорий қилишда нафақат Фанлар академияси, балки Олий Мажлис Қонунчилик палатаси депутатлар, жумладан, тегишли қўмита аъзоларининг ҳам фаоллиги талаб этилади. Бинобарин, ушбу қарордан келиб чиқиб, амалдаги қонун ҳужжатларига ўзгартиш ва қўшимчалар киритишда парламент аъзоларининг масъулияти катта. Умуман айтганда, мазкур қарор илм-фан нуфузини янада ошириш, илмий салоҳиятга эга кадрларни тайёрлаш, бошқарув тизимини такомиллаштириш ва молиялаштириш, илмий тадқиқот ишларини тубдан яхшилаш, илм даргоҳлари моддий-техника базасини мустаҳкамлаш, ёш олимларни илм-фанга кенг жалб этиш ва олимлар меҳнатини муносиб рағбатлантиришга қаратилгани билан аҳамиятлидир. Бинобарин, илм-фан тараққиёти юрт равнақи ҳамда аҳоли фаровонлигини таъминлашдек ҳаётий мақсад учун хизмат қилади. Муҳаррам ДАДАХОДЖАЕВА, Ўзбекистон Республикаси Олий Мажлиси Қонунчилик палатаси депутати.\n« Илм-фан тараққиётига юксак эътибор\tБитирувчиларга муносиб таклиф »


Андижон вилоят ҳокими Шуҳрат Абдураҳмонов кенжа қизига уч кечаю уч кундуз тўй берди\n19 май 2022, Тошкент вақти: 07:39\nТелеграмдаги маҳаллий каналларда тарқаган бу суратда Андижон вилояти ҳокими Шуҳрат Абдураҳмоновнинг қизига келган сарполар акс этгани айтилмоқда\nЎтган ҳафта охирида Андижон вилоят ҳокими Шуҳрат Абдураҳмонов кенжа қизи Қизлархонни катта дабдаба билан турмушга узатди.\nОзодликка бу ҳақда хабар юборган маҳаллий мулозим ва тадбиркорларга кўра¸ асли пахтаободлик Абдураҳмонов ота ҳовлисида уч кун тўй берган; асосий тадбир 26 июнь куни Андижондаги энг катта тўйхонада бўлиб ўтган.\nОзодликка юборилган сурат ва видеоларда Абдураҳмонов қизининг фақат хотин-қизлар учун уюштирилган бир неча юз кишилик базми, ундаги тўкин-сочинлик акс этган.\nЎтган ëзда Шуҳрат Абдураҳмоновнинг айни шу қизига коронавирус карантини пайтида дабдабали туғилган кун зиëфати уюштиргани ижтимоий тармоқларда эътирозларга сабаб бўлган эди.\nЎзбекистонда ҳокимлар солиқ тўловчи ҳисобидан ойлик олади. Қашқадарë вилояти ҳокими ўзи ва ҳамкасбларининг 3 миллион сўмдан кўпроқ (жорий курс бўйича тақрибан 300 АҚШ долллари) ойлик олишини билдирган.\nПрезидентдан то вазир ва ҳокимлари¸ улар оила-аъзоларининг ўз даромадини жамоатчиликка очиқлашини талаб қилувчи қонун ҳануз қабул қилинмагани учун¸ Ўзбекистон бошқарувидаги амалдорларнинг ўз ҳашаматли ҳаëт тарзини қайси маблағ эвазига молиялаши сир бўлиб қолмоқда.\nУч кечаю уч кунлик тўй\nАндижон вилоят ҳокими Шуҳрат Абдураҳмонов июннинг охирги дам олиш кунлари ўтказган тўй ҳақида Озодликка бир-биридан мустақил тўрт манба хабар берди.\nАйтилишича¸ Абдураҳмонов СССР пайтида Андижон шаҳар ижроия кенгашига раислик қилган Зокиржон Машрабов оиласи билан қуда бўлган.\n- Зокиржон аканинг ўғли Зоҳиджон Бобур халқаро фондини бошқаради. Абдураҳмонов қизини шу одамнинг ўғлига берди. АҚШ¸ Австралияда ўқиб келган дейишди куëвни. Тошкент премиум ресторанидаги тўйни куëв тараф қилди. Абдураҳмонов қиз базми ва бошқа зиëфатларни Пахтаободдаги ҳовлисида ўтказди¸ дейди тўй тафсилотидан яхши хабардор андижонлик мулозим.\nАндижон ҳокими Шуҳрат Абдураҳмоновнинг қизиники экани айтилаëтган тўй маросими.\nПахтаобод ҳокимият тизимида ишловчи бошқа бир мулозим Абдураҳмоновнинг бу тумандаги тўй зиëфатлари уч кечаю уч кундуз давом этганини билдирди.\nШуҳрат Абдураҳмоновнинг Пахтаобод туман Бўстон қишлоғидаги ҳовлиси ўз ҳашамати билан бошқа ҳовлилардан ажралиб туриши айтилади\n- Aбдураҳмоновнинг Бўстон қишлоғида жуда ҳашаматли ҳовлиси бор. Ота ҳовлисининг олдига икки қават қилиб қурган. Бу қишлоқда бошқа унақаси йўқ. Тўй жума куни бошланиб¸ якшанба куни ҳам давом этди. Тўй харажатларини¸ асосан ¸Пахтаобод ҳокимлиги кўтарди. Андижондаги ҳамма туман ҳокимлари¸ ташкилот раҳбарлари хизматда турди. ГАИ¸ электр¸ сув ва бошқа таъминот хизматлари ишчилари уч кун Бўстонда ëтиб ишлади. Шанба куни наҳорги ош берди. 300 одам чақирилди¸ дейишди. Хизматдагиларни қўшганда¸ ками 500-600 одам бўлди. Йўллар бутунлай ëпилмадику¸ лекин қишлоққа фақат таклифномаси борлар киритилди¸ пост ва гражданскийдагилар, қўриқлади дейди пахтаободлик мулозим.\nАндижон вилояти ҳокимининг қизиники экани айтилаëтган тўй тадбиридан олинган суратлар Телеграмда ëйинланмоқда\nБу мулозим ва андижонлик тадбиркорга кўра¸ Абдураҳмонов қизининг тўйига чақиртирилган меҳмонлардан мобил телефонлар йиғиштириб олинган.\n- Президент Андижонга охирги келганида (17-18 июнь кунлари) Шуҳрат Абдураҳмоновга дакки берган. Ишингдан кўнглим тўлмаяпти¸ деган. Тўйдан бирор ишкал чиқиб¸ президентнинг жаҳлини чиқармасин¸ деб расм ва видео тарқамаслигини олдини олишга ҳаракат қилишди¸ дейди тўй тафсилотларидан хабардор тадбиркор.\nАбдураҳмоновнинг маҳаллий кучишлатар тизимларини ўз шахсий тадбирида ишлатиб¸ меҳмонлардан мобил телефонларини териб олганига қарамай¸ Телеграмда тўйга оид сурат ва видеолар тарқай бошлади.\n30 июнь куни Озодликка юборилган шундай видеолардан бири¸ келин иштирокида ўтказилган аëллар базмидан ëзиб олинган.\nУнда 10 мартага яқин ўз либосини ўзгартирган келиннинг деярли ҳаммаси исломий ҳижобда бўлган аëллар даврасига таъзим қилгани¸ улар билан суратга тушгани акс этади. Тадбирнинг аниқ куни Озодликка маълум эмас.\nДастурхондаги ноз-неъматларнинг ҳам солиқ тўловчи ҳисобидан ойлик оладиган ҳокимнинг расмий даромади чидамайдиган даражада сероблиги кўрилади.\nБу суратнинг ҳам Андижон вилояти ҳокими қизининг тўйи муносабати билан ëйилган зиëфат дастурхонларидан бири экани айтилмоқда\nОзодлик суҳбатдошларига кўра¸20 яшар Қизлархон Абдураҳмонованинг никоҳ зиëфати Андижондаги энг ҳашаматли Тошкент премиум тўйхонасида ўтказилган ва унда Тошкентдан келган санъаткорлар хизмат қилган. Суҳбатдошлар тўйга келганлар орасида хонанда Мавлуда Асалхўжаеванинг борлигини тилга олди.\nInstagram саҳифасига бундан уч кун олдин қўйилган видеоларда Асалхўжаева ўзи ва жамоасининг Андижонга тўйга кетаëтганини айтиб¸ ëшларга бахт тилайди. Хонанда қўйган сўнгги видеоларда тўй саҳнаси ҳам акс этган¸ аммо унинг айнан Андижон вилояти ҳокими тўйидан олинган-олинмагани маълум эмас.\nАндижоннинг ўз сўконғичлиги билан танилган ҳокими Шуҳрат Абдураҳмонов Ўзбекистонда пандемия чекловлари амалда бўлган 2020 йилнинг 16 августида айнан шу кенжа қизига ҳашаматли туғилган кун уюштириб берган эди.\nХизмат баҳоси бир неча минг долларга борадиган хонанда Муниса Ризаева бу тадбирда қатнашган ва ундан олинган сурат ва видеоларни Instagramга қўйган эди.\nБу тадбир “вабо пайтидаги байрам” сифатида ижтимоий тармоқларда кучли эътирозларга сабаб бўлган эди. Шуҳрат Абдураҳмонов бу эътирозларга бирор шаклда жавоб берган эмас.\nАндижон вилояти ва Пахтаобод туман ҳокимлари матбуот хизматларидан Шуҳрат Абдураҳмонов 2021 йил июнида ўтказган уч кунлик тўйга оид саволларга жавоб олишнинг имкони бўлмади. Ҳокимлик расмийларига ажратилган телефон рақамларига кун давомида ҳеч ким жавоб бермади.\nШавкат Мирзиëев президентликка келиши билан дабдабали тўйларга қарши кампания бошлаган ва ўз амалдорларини кичик ва камхарж тўй ўтказишда жамоатчиликка ўрнак бўлишга чақирган эди.\nЎзбекистон Олий Мажлиси Қонунчилик палатаси ва Сенат 2019 йил сентябрида қабул қилинган қўшма қарорга кўра¸ республикада тўй ва маросимларни ўтказиш бўйича қатор чекловлар жорий қилинган эди.


50 миллиард долларлик ëлғон\nТанқидчиларга кўра¸ Уолл Стритдаги улкан қаллоблик капитализм молия тизими марказида инсон табиатидаги очкўзлик ҳисси ëтганини очиқ намоëн қилмоқда.\nОктябр ойида Уолл Стритда рўй берган улкан қулашлардан ҳали ўзини ўнглай олмаëтган жаҳон молия тизими Бернард Мадоффнинг 50 миллиард долларлик қаллоблигидан тамом ҳайратда қолди.\nИнсоният тарихида мисли кўрилмаган бундай улкан қаллоблик муаллифи Уолл Стрит узоқ вақт сиғиниб келган 70 яшар Бернард Мадофф бўлиб чиқди.\nБир пайтлар дунë молия тизимлари ичида энф нуфузли ҳисобланмиш Насдак фонд биржаси раиси бўлиб ишлаган Мадофф¸ АҚШ ва дунë молиявий тизими юраги Уол Стритдаги ҳашаматли идорасида ўтириб¸ энг разил алдамчилик билан шуғулланиб келган.\nБернард Мадофф Сармоя ва қимматбаҳо қоғозлар ширкатидаги юқори даражали бошқарувчиларга¸ ўз бизнесининг улкан ëлғон устига қурилганини тан олган Мадофф ўтган ҳафта ҳибсга олинди бироқ кўп ўтмай 10 миллион долларлик гаров пули эвазига яна озодликка чиқарилди.\nМадофф¸ узоқ йиллар давомида АҚШ ва қолган дунëдаги йирик банк ва жамғармалар¸ шунингдек дунëнинг йирик бойларини пирамида схемасидаги қаллоблик домига тортиб келган.\nБугун қисқа муддатли сармоясига 10-15 фоизгача фойда олиб келган Мадофф мижозларининг бари бирдек бу чучмал қаллобликка чув тушиб ўтирибди.\nЎзбекистонликларнинг аксари пирамида услубидаги қаллоблик схемаси ҳақида эшитган¸ ҳатто уларнинг анча-мунчаси 90-йиллар бошида бу қаллоблик қурбони ҳам бўлган.\nСобиқ иттифоқ қулаши билан бирин-кетин пайдо бўлиб¸ телеэкрандан улкан фоизлар ваъда қилган МММ каби тизимлар ҳали ҳам кўпчилик хотирида бўлса керак.\nҚисқа муддатда катта фоиз ваъда қилиш эвазига сармоядорларни ўзига жалб қилувчи пирамида схемасида пулини биринчи қўйганларга кейин бу тизимга қўшилганлар пули ҳисобидан фоиз берилади.\nЯъни пирамида схемасидаги банк ëки жамғарма сармоядорлар пулини қандайдир даромадли олди-сотди ëки тадбиркорликнинг бошқа тармоғига ëтқизиш ҳисобига эмас¸ балки кейин қўшилган пулини олдингисига тўлаш эвазига иш юритади.\nБундай қаллоблик пул олувчи мижозлардан кўра пул қўювчилари кўп бўлиб турса¸ фош бўлмасдан¸ давом этаверади. Аммо нимадир сабаб¸ одатда шубҳа ва саросима оқибатида¸ бирваракайига кўпчилик ўз қўйган маблағи ва ундан фоизни бир пайтда талаб қилиб қолса¸ бу пирамида лаҳза ичида қулайди.\nАна шундай вазиятга тушган МММ раҳбарлари бир кечанинг ўзида қуëннинг расмини чизишган ва Россиядан қочиб кетишган бўлса¸ Мадофф ҳам жаҳон молиявий бўҳронидан чўчий бошлаган мижозларига пулларини тўлай олмаганидан сўнг¸ ўз сирини ўзи очишга мажбур бўлди.\nАйтилишича¸ Мадофф мижозларини асосан Америкадаги яҳудий жамоалари¸ жаҳон бўйлаб яҳудийларга ëрдам берувчи хайрия ташкилотлари¸ ҳамда Ҳолливуднинг афсонавий кинорежиссëри Стивен Спилберг каби бойлар ташкил қилади.\nБу мижозларнинг бари¸ бугун миллионлаб долларлик кутилмаган йўқотишдан довдираб қолган.\n- Бу ҳайратланарлик ҳодиса. Бунақаси ҳали бўлган эмас. Уол Стритда рўй берган бу воқеа одамни эсдан оғдиради¸ - дейди бугун Мадофф ширкати собиқ мижозлари шикоятларига кўмилган адвокат Марк Малҳолланд.\nҚандай қилиб АҚШ молия тизими юрагида бу каби мислсиз қаллоблик йиллар бўйи давом этиб келди¸ деган савол бугун кўпчилик оғзида турган асосий сўроқдир.\nНега асосий вазифаси бу каби қаллобликларни ибтидосиданоқ фош қилиш бўлган тизимлар¸ биринчи галда АҚШ Қимматбаҳо қоғозлар ва алмашинув комиссияси¸ шу пайтгача Мадофф пирамидаси тагига етмади?\nКимдир бу саволга¸ ҳамма айб Уол Стритда рисоладагидай тартиб-қоидалар йўқлигида деса¸ яна бошқалар улкан фоизларга учган сармоядорларнинг ҳушëрликни қўлдан бой бергани¸ ëвузликни урчитиб келган¸ демоқда.\nБундай баҳс давом этар экан¸ умрининг қолган қисмини тиканли панжара орқасида ўтказиши нақд бўлиб турган Бернард Мадоффнинг қонунни алдаб бўлмаслик ҳақида бир неча йил аввал қилган баëноти¸ бор-будидан айрилган мижозлар устидан кулишдек янграйди.\n- Бугунги қонун-қоидалар муҳитида¸ бу қоидаларни бузиш қарийб мутлақ имконсиздир. Негадир буни жамоатчилик унча яхши англамайди.\nМасалан¸ газетада кимнингдир қонунни бузгани ҳақидаги янгиликка кўзи тушган одам¸ “бунинг нимаси янгилик¸ булар доим қонунни бузади”¸ деб қўя қолади.\nАслида эса¸ қонунни бузиш¸ уни бузгач эса¸ узоқ вақт фош бўлмай юриш мутлақ имконсиздир¸ - деган эди телесуҳбатлардан бирида Американинг энг машҳур молиячиси¸ эндиликда эса энг машҳур қаллоби Бернард Мадофф.


Намоз Нормўмин: “Араб баҳори”нинг жароҳати ва ғарб демократиясининг ўлими | ДУНЁ ЎЗБЕКЛАРИ | Mobile Version\nНамоз Нормўмин: “Араб баҳори”нинг жароҳати ва ғарб демократиясининг ўлими\n08/03/2013 Ismat Khushev Воқеа ва ҳодисалар\nИнсониятнинг кун тартибига оид шахсий тушунчаларим (тезисларим)\nМисрдаги давлат тўнтариши натижасида қонуний Президент Муҳаммад Мурсийнинг ҳокимиятдан ағдарилиши дунё сиёсатининг кимлар томонидан, қандай усуллар билан ва қайси мақсадларда бошқарилаётганини кўрсатди.\nБу воқеа шунингдек, бугунги дунёмизнинг моддапарастликни (материализмни) асос олган, иқтисодий куч ва ҳарбий устунликни қўлга киритганлар тарафидан бошқарилаётганига ҳам далилдир\nИнсон ҳуқуқлари, халқларнинг ва давлатларнинг ҳуррияти аслида ҳеч қандай аҳамиятга эга эмаслиги ҳам маълум бўлди. Бугун дунё сиёсатида аҳамиятга эга бўлган омил иқтисодий куч ва ҳарбий устунликдир.\nБу куч ва устунликни қўлга киритган давлатлар дунё сиёсатини шакллантирмоқдалар, улар ўзаро рақобат қилмоқдалар, ўз устунликларни қўриш учун дунёнинг турли бурчакларида урушлар чиқармоқдалар ва миллионларча кишиларни ўлдирмоқдалар.\nИнсон ҳуқуқлари Умумжаҳон декларацияси, Бирлашган Миллатлар Ташкилоти, Европада Хавфсизлик ва Ҳамкорлик ташкилоти, Араб Бирлиги ва Ислом Ҳамкорлик Ташкилоти дунёда иқтисодий ва ҳарбий устунликни қўлга киритган давлатлар манфаатларига зид ҳаракат қила олмайдилар, аксинча бу давлатларнинг манфаатига хизмат қиладилар.\nБугун дунёда АҚШ, Европа Иттифоқи, Русия, Хитой ва Ҳиндистон дунёнинг иқтисодий ва ҳарбий жиҳатдан кучли ва ўзаро рақобат қиладиган давлатларидир. Исроил бу ишда АҚШ ва ОИ нинг ҳамкоридир.\nҒарб Демократияси утопия, яъни амалга ошмайдиган назариядир\nДемократия назарияси эски тушунча бўлишига қарамай, ҳаётда амал қилиши мумкин бўлмаган ғоя, яъни утопиядан иборатдир. Демократия халқ ҳокимияти демакдир.\nХалқ эса умумий ҳолда на усулда ва на да амалда ўз ҳокимиятини ўртага қўя олмайди. (Яъни, демократия ғоя ва амалда имконсиздир). Чунки халқ, уни ташкил қиладиган инсонлар ва миллатлар яратилишдан турли истеъдод ва қобилият даражаларига эга бўлгани учун, умумий ҳолда бирор масалада ҳамфикр бўла олмайди.\nШунинг учун ҳам демократия усулда ўзининг инкори бўлган икки таянчга бош уради: Биринчидан, халқни бевосита халқнинг ўзи эмас, унинг вакилларининг (улар партияларга бирлашган фуқаролар орасидан сайланади) тамсил қилиши. Иккинчидан, кўпчиликнинг камчилик устудан ҳукмрон бўлиши ва “халқ”нинг бунга рози бўлиши.\nБу икки таянч эса амалда халқни чалғитиш ва манфаат гуруҳларининг (партияларнинг) хизматкорига айлантиришни билдиради.\nҒарб тарзидаги демократия мана шундай сохта ва чала демократиядир. Чунки тўлақонли демократия юқорида айтилгани каби фақат утопиядан иборатдир.\nБу чала демократияга амал қилишнинг мутлақ шартларидан яна бири эса атеизм, яъни фуқароларнинг динсизлиги ва секуларизмдир. Бу икки фактор бўлмасдан ғарб демократиясини чала ҳолда бўлса ҳам ҳаётга жорий қилиб бўлмайди. Атеизм фақат коммунизмга хос эмас, ғарб дунёсининг муҳим бир қисми, масалан шимолий Европа халқлари бугунги кунда тамоман атеист ҳолга келганлар.\nАммо атеизм манқуртлашган оломоннинг коммунистлар ёки фашистлар тарафидан асир олинишига, бу тарзда жамият тоталитар режимларга асир тушишига собиқ Советлар Иттифоқи, Олмония, Италия каби давлатларнинг яқин тарихлари далилдир.\nСекуларзм атеизмнинг бир кўриниши бўлиб, Аллоҳга эътиқодни ва ибодатни ижтимоий ҳаётнинг барча соҳаларидан (сиёсат, иқтисод, ҳуқуқ, оила, таълим ва ҳк) ажратишни тақоза қилади.\nҚисқача айтганда эса секуларзим дин ва давлат ишларининг бир биридан айиришни билдиради. Бу қоида, яъни секуларзм Исломдан бошқа бутун динлар ва уларнинг мансублари тарафидан қабул қилиниши мумкин. Чунки Исломдан бошқа динлар ҳаёт низоми эмас, инсонларнинг фақат эътиқодий эҳтиёжларинигина қондира олади.\nИслом эса Аллоҳнинг сўнгги ва мукаммал дини сифатида тавҳид эътиқоди, бу эътиқодга асосланган ибодатлар ва муомалатлар (ижтимоий ҳаёт қонунлари) ва яхши ахлоқдан иборатдир.\nҒарб демократиясида халқ ҳокимиятнинг ҳам, ҳукуматнинг ҳам эгаси эмасдир\nЧунки халқ зотан эътиқодсиз ҳолга келгандан ёки эътиқоди бузилгандан кейин уни истаган тоифа (партия) истаган ўйинига эргаштира олади.\nҒарбда сиёсий партиялар асосан моддий манфаатлар асосида, истиснолар шаклида эса миллий (ирқий) ёки ботил диний ғоялар асосида қурилганлар.\nБу шаклда парам парча (турли фирқаларга) айрилган халқ, на ҳокимият шаклини белгилашда (бу Конституциялар тузиш билан амалга ошади) нада ҳукуматни ўртага чиқаришда (сайловлар йўли билан) тўлақонли қатнаша олмайди.\nБу ишларни халқ номидан гуё демократик (аслида демонкратик, яъни шайтоний) фирқалар, тўғрироғи кимнинг пули ва кучи кўп бўлса, ўша тоифалар амалга оширадилар.\nДемократия утопиясининг амалий тадбиқи инсон фитратига зид ва уни бузади\nЧунки аслида амалга ошмайдиган нарсани мажбуран тадбиқ қилишнинг натижаси албатта “войдир”. Бугунги ғарб инсонининг ва жамиятнинг аҳволи бунинг очиқ далилидир. Бугунги ғарб инсони эътиқодсиз, ҳаётда бирор мақсади бўлмаган, умрини енгилтаклик билан ўтказадиган, оилавий масъулиятдан қочадиган, шаҳвоний орзуларига кўра яшайдиган, ахлоқи чўккан, шахс сифатида шахсияти бузилган ва ижтимоий нуқтаи назардан дайди ва дарбадар бир “инсон”дир.\nҒарб демократиясининг яширин қуроли\nБу қурол ҳеч шубҳасиз фойизхўрлик, яъни судхўрликдир. Шунинг учун ҳам банклар ғарб дунёсининг (нафақат ғарб, балки бутун дунёнинг) энг машҳур корхоналари ва ташкилотларидир.\nБугун инсоният “тараққиёт”да шундай нуқтага келдики, инсонлар банксиз, яъни тижорат ва пул муомаларида банклар восита бўлмайдиган ҳаётни тасаввур қила олмайдилар. Ҳолбуки, судхўрлик инсонни ва жамиятни қул қилишнинг энг золимано ва пасткаш усулидир.\nБу усул билан якка шахсларни бутун умрлари давомида, жамият ва давлатларни эса муддатсиз қулга айлантириш мумкиндир. Бунга бугунги дунёнинг иқтисодий аҳволи очиқ далилдир.\nСудхўрликни ҳаром деб эълон қилган ва унинг ўрнига муқобил (алтернатив) иқтисодий ва тижорий муносабатларни жорий қила оладиган ягона тузум Исломдир.\nАслида фақат мана шу сабаб туфайли ғарб дунёси мусулмон мамлакатларни ўзларига душман, деб биладилар ва фақат шу сабаб туфайли ўзларининг “чалажон” демократияларининг Ислом оламида ўрин олишига рози бўла олмайдилар.\nИсломга кўра ҳокимият Аллоҳга, ҳукуматни ташкил қилиш эса халқга оиддир\n– эътиқодда Тавҳид (Аллоҳнинг Роб ва Илоҳ сифатида бирлиги) ақидасини ва ширкнинг (кўпхудоликнинг) бутун шаклларини рад қилишни,\n– сиёсатда мусулмонларнинг эркинлиги, ишларини шўро маслаҳатлашиш билан амалга оширишлари, раҳбарларни эркин сайловларда сайлашни, раҳбарларнинг адолатли бўлишларини, яъни ўзларининг Аллоҳнинг қонунларига итоат қилишларини, мусулмонларнинг бундай раҳбарларга итоатини, акс ҳолда мусулмонларнинг бундай золим раҳбарларга итоатдан чиқишини ва уларга қарши туришини,\n– иқтисодда хусусий мулкчилик, эркин тадбиркорлик ва тижоратни ҳалол деб билиш, судхўрлик, порахўрлик, ўғрилик ва қароқчиликнинг тақиқланиши,\n– ҳуқуқда инсоннинг жони (ҳаёти), эътиқоди, ақли, мол мулки, насаби ва обрў эътиборининг дахлсизлигини,\n– ижтимоий адолатни (яъни инсонларнинг эътиқоди, миллати, бойу камбағаллигига қарамай айни муносабатда бўлишни),\n– оилавий ҳаётнинг эъзозлаш ва қўришни (акс ҳолда бугун ғарб дунёсида бўлгани каби инсон насаби бузилади ва дунёни валади зинолар босиб кетади),\n– таълимда дунёвий ва маънавий илмларнинг (аслида Исломда илм деганда барча фойдали илмлар тушунилади) биргаликда ўқитилишини,\n– Ахлоқда тўғрилик, адолат, ихлосли ва эҳсонли бўлиш, тавба ва истиғфорни билдиради.\nҚуръони Карим инсон ва жамият фитратига мос келадиган мана шундай мукаммал қонунлар мажмуасини таклиф қилади. Бу қонунлар ғарб демократияси ва яшаш тарзини мот қиладиган энг камида икки асосга эгадир:\n– Ислом инсоннинг дунёвий ҳаётига оид қадриятларни инкор қилмайди, аксинча уларни инсон фитратига (табиатига) мос равишда тартибга солади. Шунинг учун ҳам исломий ҳаётда ғарб секуляризмини жорий қилишга эҳтиёж бўлмайди.\n– Бу қонунлар инсон эркинлиги ва ҳуқуқининг фақат ғарб демократиясида эмас, (аслида ғарб демократиясида инсон эркинлиги ва ҳуқуқлари бўш шиордан иборатлигини юқорида таъкидладик) Исломда ҳам мукаммал шаклда ўрин олганини кўрсатади.\nЗамонавий сиёсий тил билан айтганда Қуръони Карим қонунлари инсонлар, миллатлар, давлатлар ва умумиятла инсоният учун Асосий Қонунлардир. (Конституциядир). Инсонлар ва халқлар мана шундай асосий қонунларга кўра:\n– ҳақиқий маънода эркиндирлар ва ўз ҳуқуқларини қўрий оладилар\n– ушбу қонунлар асосида ҳам халқлар худди бугун ғарбда бўлгани каби ўзларининг ҳукуматларини сайлай оладилар.\nЯъни, Исломий тузум ва ҳаёт инсон эркинликлари ва ҳуқуқларини ҳамда халқларнинг ўз ҳукуматларини сайлаш эркинлигини рад қилмайди. Орадаги фарқ Исломнинг инсонларга соф эътиқод (тавҳид эътиқодини) таклиф қилиши ва инсониятни ҳозирги радикал материализмга асосланган ваҳший дунё тузумидан қутқаришидир.\nҒарбликлар демократия ёки бошқа ғоя билан ҳеч қачон Ислом ва мусулмонлар устидан устунлик сақлай олмайдилар.\nБу исбот талаб қилмайдиган ҳақиқатдир. Зотан, ғарб дунёси демократия фикрини кўзбўямачилик билан олға суришлари Жазоир, Фаластин, Покистон, Миср ва Туркия давлатларининг мисолида ўртага чиқди.\nБу давлатларнинг халқлари асосан мусулмонлардир, уларнинг эркинлик талаблари албатта Ислом дини ва унинг қонунлари билан алоқадордир.\nҒарб олами бу давлатларда ўзига хизмат қиладиган диктаторларни қўллаб қувватламоқда, мусулмонлар эркинлик ва адолат борасида оз илгарилаган давлатларда эса ғарбнинг “демократик” давлатлари давлат тўнтаришлари режаламоқдалар ва амалга оширмоқдалар.\nЧунки ғарб олами (АҚШ, Оврупо Иттифоқи, Канада, Австралия) ўз ноқис демократиясининг мутлақ шарти сифатида мусулмонлардан уларни мусулмон қиладиган тавҳид ақидасидан воз кечишни, иқтисодда судхўрликни жорий қилишни, ижтимоий адолатсизликка рози бўлишни ва ахлоқий таназзулни талаб қилмоқда.\nАммо ғарбнинг бу уринишлари албатта беҳудадир. Чунки Қуръони Каримнинг ҳукмлари охиратга қадар ўзгармайди ва ҳеч бир куч бу ҳукмларнинг тамсилчилари бўлган мусулмонларни доимий асоратда тута олмайди. Бунинг далили ҳозирда Ислом динининг тез суръатлар билан инсоният орасида ёйилиб бораётганидир.\nБугун мусулмонлардан исталган нарса уларнинг эътиқодларида собит бўлишлари, Ислом динини аввало ўз ораларида соф ва содда ҳолда ўрганишлари, кейин бошқа қавм ва миллатларни Исломга даъват қилишлари, ғарбнинг ботил дунё тузумига хизмат қилаётган мунофиқ давлат раҳбарларидан юз ўгиришлари, уларга ва уларнинг хўжайинлари бўлган радикал материалист ғарб кучларига қарши сўзлари, қўллари ва қалблари билан курашишларидан иборатдир.\nПрезидент маъмуриятига қарашли резиденцияда “гуруҳли фоҳишабозлик”\nСурияда ёш болалар қонини тўкаётган Путиндан қасос олиш учун ўлдирдим…\n“Дунё ўзбеклари” тақдим этади – Александр Литвиненко: Ўзбек файли\nНамоз дунеда ислом дини инкирозга караб кетаетганини курмайди ва эшитмайди хам Шунинг учун хам хамма ерда портлатиш бирбири билан урушиш ислом дунесида исломгп буйсинувчилар узга фикрни эшитгиси хам келмайди ва уларни ичида маьнавий ва сиесий колоклик кучли\nНамоз ака гарб демократиясини “улдириб” , кумиб, кабрига гулдаста кистириб хам улгурибдилар. Лекин уша улик демократия хавосмдан нафас олиб, улик демократия мевасидан тановул килиб яшаетганлари хакида лом- мим демабдилар . Вахоланки , Исломда улимтик ейиш харом саналади. Исломнинг афзаллигини исботлаш учун демократияни емонлаш шартми , Намоз ака ? Инсон ахир узи сув ичаетган кудукка тупурмайди .


Халқаро янгиликлар, 02 ноябр 2015\n19 август 2019, Тошкент вақти: 12:56\nРоссия Мисрда ҳалокатга учраганлар шахсини аниқламоқда\nПетербургда Россия тарихидаги энг йирик авиаҳалокат қурбонларини аниқлаш ишлари бошланди. Бу ҳақда Россия Фавқулодда вазиятлар вазирлиги маълум қилди.\nШанба куни Мисрнинг Синай ярим оролидан Петербургга парвоз қилган йўловчи учоғи 23 минут ўтиб ерга қулаган ва ҳаво кемасида бўлган 244 нафар йўловчи ва экипаж аъзолари ҳалок бўлганди.\nҚурбонлар орасида 219 нафар Россия, тўрт нафар Украина ва бир нафар Белорус фуқароси бор.\nДушанба куни Россия Фавқулодда вазиятлар вазирлигига қарашли илк учоқ Қоҳирадан Петербургга қурбонлар жасадларини келтирди.\nТиббий экспертиза ўтказиш мақсадида қурбонлар моргга юборилди.\nПетербург губернатори Георгий Полтавченко шаҳарда ўлганлар хотирасига умумий ёдгорлик ўрнатилиши мумкинлигини айтди.\nРоссия Фавқулодда вазиятлар вазирлиги маълумотига кўра, А321 авиалайнери ҳалокатга учраган Синай ярим оролида қидиш ишлари ҳамон давом этмоқда.\nҲозиргача учоқнинг 12 та парчаси топилган.\nРоссия мулозимларига кўра, аэробус қолдиқларининг кенг ҳудудда топилгани унинг ҳавода ишдан чиққанига ишора қилади.\nБироқ, ҳозирга қадар ҳалокат борасида расмий хулоса билдирилгани йўқ.\nАҚШ давлат котиби Қозоғистон президенти билан учрашди\nЖон Керри Остонада Нурсултон Назарбоев билан учрашди\nМарказий Осиё мамлакатларига сафарини давом эттираётган АҚШ Давлат котиби Жон Керри 2 ноябрда Остонада Қозоғистон Президенти Нурсултон Назарбоев билан мулоқот ўтказди.\nҚозоғистон президенти девонига кўра, ёпиқ эшиклар ортида бўлиб ўтган мулоқотда турли масалалар қатори икки мамлакат ўртасидаги иқтисодий алоқалар ҳам муҳокама қилинган.\nЖон Керри Давлат котиби мақомида Марказий Осиё давлатларига илк бор ташриф буюрмоқда.\nЎз сафарини 31 октябрда бошлаган Керри ҳозирга қадар Қирғизистон ва Ўзбекистонда бўлди.\n1 ноябрда Самарқандда АҚШ Давлат котиби Марказий Осиё давлатлари ташқи ишлар вазирлари билан учрашди.\nТашқи ишлар вазирлари чиқарган қўшма баёнотда олти мамлакат терроризмга қарши курашда ҳамкорликни кучайтириш ниятини изҳор этдилар.\nКерри Қозоғистон ортидан Туркманистон ва Тожикистонга сафар қилиши кутилмоқда.\nЭрдўғон халқаро ҳамжамиятни сайлов натижаларини ҳурмат қилишга чақирди\nТуркияда 1 ноябрда бўлиб ўтган сайловларда АК партия ғалаба қилиши ортидан мамлакат президенти Ражаб Тоййиб Эрдўған “бутун дунё”ни Туркия халқи хоҳиш-иродасини ҳурмат қилишга чақирди.\nЭрдўған асос солган АК партия июнь ойида ўтказилган парламент сайловларида мутлақ ғалабага эриша олмаганди.\n"Халқ барқарорликни танлади, - деди Эрдўған 2-ноябрда. – Келинг якдил бўлайлик, барчамиз Туркия бўлайлик."\nИсломга асосланган АК партияси 1 ноябрда бўлиб ўтган сайловларда 50 фоизга яқин овоз тўплаб, якка ўзи ҳукумат қуриш ҳуқуқини қўлга киритди.\nАҚШ ва Жанубий Корея мудофаа соҳасида ҳамкорликни мустаҳкамлашга келишди\nАҚШ ва Жанубий Корея мудофаа вазирлари\nҚўшма Штатлар ва Жанубий Корея, ўз таъбирларида, Шимолий Корея “таҳдиди”га қарши мудофаа соҳасида ҳамкорликни кучайтиришга қарор қилдилар.\nАҚШ Мудофаа вазири Аш Картер 2 ноябрда Жанубий Корея Мудофаа вазири Ҳан Мин Ку билан Сеулда учрашди.\nИкки мудофаа вазири чиқарган баёнотда Шимолий Кореянинг узоқ масофага учувчи ракета ёки ядровий қуроллар синовини ўтказиш режасини қоралади.\nКартер Шимолий Кореяни "хавфли ва мунтазам таҳдид солувчи” мамлакат, дея атади.\nҲан эса икки мамлакат "бундай таҳдидларга қарши туриш учун турли соҳаларда ҳамкорликни давом эттиради,” деб айтди.\nҚўшма Штатлар Жанубий Кореяда 28,500га яқин қўшинга эга.\n“Исломий Давлат” Туркияда суриялик фаолни ўлдирганини айтади\n"Исломий Давлат" жангарилари ва асир\n“Исломий Давлат” (ИД) экстремист гуруҳи ИДга қарши бўлган суриялик таниқли фаол ва унинг дўстини Туркияда ҳалок этганини маълум қилди.\nИД баёнот 2 ноябрда чиқариб, Иброҳим Абдул Қодир ва унинг сафдоши Фарис Ҳамадини Туркиянинг Шонли Урфа шаҳрида 30 октябрда “сўйиб” ташланганини эълон қилди.\nҚодир ИД гуруҳи жангарилари Суриянинг улар идора этаётган ҳудудларида содир этаётган шафқатсизликларни ҳужжатлаштириб келаётганди.\nИД чиқарган видео баёнотда жумладан шундай дейилади: "Барча муртадлар билиб қўйсин, улар ҳам сўйилади".\nҚодир ва Ҳамадининг жасадлари Ҳамадининг уйидан 30 октябрь тонгда топилганди.\nТуркияда президент Эрдўғон партияси сайловда ғолиб бўлди\nАнқарада АК партия тарафдорлари ғалабани нишонламоқда.\nТуркияда якшанба куни ўтган парламент сайловида президент Эрдўғоннинг Адолат ва тараққиёт партияси (АК партияси), дастлабки натижаларга кўра, сайловчиларнинг 50 фоиз овозини олган.\nМазкур хабар, сайловда Эрдўғон партияси ғолиб бўлгани ва АК партия мустақил равишда ҳукуматни шакллантира олишини англатади.\nСайловнинг дастлабки натижаларига қараганда, курдпараст Халқлар демократияси партияси 10 фоиздан кўпроқ, миллий ҳаракат партияси деярли 12 фоиз, Халқ-республика партияси 25 фоиз овоз олди. Овоз беришда сайловчиларнинг 87 фоизи қатнашган.\nDPA агентлигининг билдиришича, якшанба куни асосан курдлар истиқомат қиладиган Диёрбақир шаҳрида Халқлар демократияси партияси тарафдорлари сайловда Адолат ва тараққиёт партияси кўп овоз олганига норозилик тариқасида тартибсизлик уюштириб, полиция билан тўқнашди. Полиция намойишчиларга қарши кўздан ёш оқизувчи газ қўллаган.\nТуркияда сўнгги беш ой ичида иккинчи бор парламент сайловлари бўлиб ўтди. Бунга 7 июнда парламентда ўрин олган партиялар коалицион ҳукумат қура олмагани сабаб бўлди.\nСайловларда 56 миллиондан кўпроқ Туркия фуқароси овоз бериш ҳуқуқига эга. Бу галги сайловлар хавфсизлигини 358 минг хавфсизлик ходими таъминлади.\nРоссиянинг А-321 Аэробуси парвоз пайтида вайрон бўлган\nА-321 аэробуси қолдиқлари.\nМисрда ҳалокатга учраган Россиянинг А-321 аэробуси парвоз пайтида вайрон бўлган. Бу ҳақда якшанба куни Давлатларараро авиация комиссияси ижрочи директори Виктор Сороченко воқеа жойини бориб кўрганидан сўнг баёнот берди.\nУнга кўра, ҳозирча ҳалокат сабаблари ҳақида аниқ бир гап айтишга эрта, бироқ самолёт қолдиқлари 20 квадрат километрли ҳудудга сочилиб кетгани Аэробус ер билан тўқнашмай, ҳавода вайрон бўлганини англатади.\nМисрнинг Шарм-эш-Шейх шаҳридан Петербургга учаётган самолёт шанба куни ҳалокатга учраши оқибатида 224 одам, жумладан, 25 бола ҳалок бўлган эди. Миср самолёт ҳалокатига техник носозлик сабаб бўлган, деган таҳминни билдирмоқда.\nЯкшанаба куни Россияда мотам куни эълон қилинди. Петербургда мотам 3 ноябргача давом этади.\nУкраинада Киев мэрлигига собиқ номзод ҳибсга олинди\nУкраина хавфсизлик кучлари ўтган ой Киев мэри бўлишга уриниб кўрган Геннадий Корбанни ҳибсга олди.\nРасмийларга кўра, УКРОП партиясининг бошлиғи ва Днепрепетровск собиқ ҳокими Игорь Коломойскийнинг яқини бўлган Геннадий Корбан уюшган жиноий гуруҳ тузишда гумонланиб, Днепрепетровскда 31 октябрда ҳибсга олинган.\nУКРОП партияси баёнот чиқариб, лидерларининг ҳибсга олиниши ва партия идорасининг тинтув қилинишини “сиёсий репрессия,” дея баҳолади.\nКорбан Днепрепетровск вилояти ҳокимининг муовини бўлган 2014-2015 йилларда бир неча инсонни ўғирлаб кетишга алоқадорликда айбланмоқда.\nУ шунингдек Украина аскарларига тегишли жамғармадан 1,7 миллион доллар ўмаришда айбланмоқда.\nКорбан ва унинг шерикларини тутиш амалиётида 500га яқин хавфсизлик зобитлари иштирок этгани хабар қилинади.\nАввалроқ унинг шериги Игорь Коломойскийни Президент Петро Порошенко хусусий қуролли гуруҳ тузишда айблаган эди.\nЕвропага ўтмоқчи бўлган 11 нафар муҳожир Эгей денгизига ғарқ бўлди\nЭгей денгизининг Грецияга қарашли Самос ороли соҳиллари яқинида муҳожирлар кемаси чўкиб кетди.\nФранс Пресс ахборот агентлигининг Греция соҳил бўйи хавфсизлиги хизматчиларига иқтибосан хабар қилишича, 11 нафар одам, жумладан олти бола, ҳалок бўлган.\nЎлганлардан ўн нафари кема кабинасида, яна бир қурбоннинг жасади қирғоқда топилган.\nЖума куни Эгей денгизида 22 нафар муҳожир чўкиб кетганди.\nШу йилнинг ўзида Яқин Шарқдан Европага ўтмоқчи бўлган 570 минг қочқин ва муҳожирлар Грецияга келган.\nТуркияда беш ойда ичида иккинчи марта парламент сайловлари бўлиб ўтмоқда\nТуркияда сўнгги беш ой ичида иккинчи бор парламент сайловлари бўлиб ўтмоқда.\nБу галги сайловларни ўтказиш қарорига 7 июнда парламентда ўрин олган партиялар коалицион ҳукумат қура олмагани сабаб бўлди.\nДастлабки сайловларда иқтидордаги АК партия энг кўп овоз тўплаган эса-да, парламентдаги 550 ўриндан 276 ўринни эгаллай олмаган ва якка ўзи ҳукумат тузиш ҳуқуқидан маҳрум бўлганди.\nАК партиясига 2001 йилда жорий президент Ражаб Тойиб Эрдўған асос солган.\nСайловларда 56 миллиондан кўпроқ Туркия фуқароси овоз бериш ҳуқуқига эга.\nБу галги сайловлар хавфсизлигини 358 минг хавфсизлик ходими таъминламоқда.\nОзарбайжонда парламент сайловлари бўлиб ўтмоқда\nПрезидент Илҳом Алиев овоз бермоқда\nОзарбайжонда мамлакат парламенти – "Миллий Мажлис"га сайловлар бўлиб ўтмоқда.\nМухолифатдаги етакчи партиялар сайловларни бойкот қилган.\nУларнинг ишонишича, Озарбайжонда эркин ва адолатли сайловлар учун шароит яратилмаган.\nАммо бир неча мухолифат фаоли "Миллий Мажлис"га ўз номзодини қўйган.\nОзарбайжон ҳукумати кузатувчилар сонини озайтиришни талаб қилгани сабаб Европада Хавфсизлик ва Ҳамкорлик Ташкилоти ўз нозирларини юборишдан бош тортган.\nСайловларни МДҲ ва Европа Кенгашининг Парламент Ассамблеяси нозирлари кузатмоқда.\nБир палатали Озарбайжон парламентидаги 125 ўринга 767 номзод даъвогарлик қилмоқда.\nМамлакатнинг 5 миллиондан ортиқ фуқароси овоз бериш ҳуқуқига эга.\nШу йил июнида Озарбайжон ҳукумати Европада Хавфсизлик ва Ҳамкорлик Ташкилотининг Бокудаги идорасини беркитишга қарор қилганди.\nРоссия Мисрдаги учоқ ҳалокати қурбонларига аза тутмоқда\nРоссия Синай ярим оролидаги соҳилга қулаган учоқ ичидаги фуқароларига аза тутмоқда.\n31 октябрь куни Синайдан Петербургга парвоз қилган Airbus А-321 йўловчи учоғининг ҳалокатга учраши оқибатида 224 нафар одам, жумладан 25 нафар бола ҳалок бўлган.\nҚурбонларнинг аксари Петербург яшовчилари экани хабар қилинади.\nҲалокат муносабати билан Петербург губернатори Георгий Полтавченко яна қўшимча 3 кун мотам эълон қилиниши мумкинлигини эълон қилган.\nРоссия ахборот агентликларининг ёзишича, мазкур ҳалокат Россия авиацияси тарихидаги энг йирик ҳалокат ҳисобланади.\nУчоқ ҳалокати сабабларини ўрганиш ва қидирув ишларига Россия Фавқулодда вазиятлар вазирлиги, Транспорт вазирлиги ва Росавиация мутахассислари жалб қилинган.\nАйни амалиётда Airbus ширкати вакиллари, Миср ва Франция экспертлари ҳам иштирок этмоқда.\nРоссия ҳукумати ҳалокат сабаблари борасида ўз хулосасини эълон қилгани йўқ, аммо Кремль учоқ Исломий экстремистлар томонидан уриб туширилгани борасидаги хабарларни рад этди.\nРоссия ҳукумати вакилларига кўра, Синайда фаол бўлган жангариларда ўта баланд учувчи учоқларни уришга қодир бўлган қуроллар йўқ.\nШанба куни учоқ “Исломий Давлат” экстремист гуруҳи томонидан уриб туширилгани ҳақида хабарлар тарқалганди.


КАСБИДАН КАМОЛ ТОПГАН ИНСОН - AmuNews.uz - энг сўнгги янгиликлар\nКАСБИДАН КАМОЛ ТОПГАН ИНСОН\nҲаётда шундай инсонлар бўладики, гарчи бошқа соҳа вакили бўлса-да, касб машаққатларини енгишни, шарафини ҳис қилишни, садоқат, фидойиликни улардан ўрганасан ва умр бўйи яхшилар қатори ҳурмат-эҳтиром билан эслаб юрасан.\nСобиқ 4-сонли Манғит босмахонасида чоп қилувчи бўлиб 35 йилдан ортиқ меҳнат қилиб, айни кунда кексаликнинг гаштини суриб, фарзандлари, неваралари ардоғида яшаётган, "Ўрта қалъа” овулида истиқомат қилувчи Жумабой ака Болтабоев ана шундай эъзозли инсонларнинг биридир.\nМен "Амударё ҳақиқати” газетаси таҳририятида иш бошлаган кезларим - 1985 йилда у босмахонада газета чоп қилувчи бўлиб ишларди. У пайтларда материаллар линотип машинасида, қўрғошинда терилиб, саҳифаланар, шу боис, навбатчиликлар ярим тунга, баъзан тонггача ҳам давом этарди. Шундай дамларда чоп қилувчи Жумабой ака Болтабоев чарчасак-да шошмасликни, матн хатоларининг тузатилганини синчковлик билан қараб чиқишни уқтирарди доим. Ҳар гал имзо қўйиб, Жумабой акага топшириб кетган саҳифаларимиз эрталаб ҳали буёғи қуримаган газетага айланиб, тахланиб турганини кўриб қувониб кетардим. Шундай дамларда газета тахламлари ёнида ҳорғин қиёфада, бироқ жилмайиб, газетани чоп қилган одам – Жумабой ака турарди.\nУнинг ҳафтанинг уч кунида ҳаёти шундай кечарди. Ахир у пайтларда газета ҳафтасига уч марта ёруғликка чиқарди. Инсон ўзи танлаган касби учун қанчалик фидойи бўлиши кераклигини мен ўша киши тимсолида юрак-юрагимдан ҳис қилганман.\nЖумабой Болтабоевнинг босмахонадаги меҳнат фаолияти 1969 йилдан бошланди. У турли буюртмалар, иш қоғозлари ва газета чоп қилишни шу касбда ишлайдиган Pажаб Абдуллаевдан ўрганди. Ҳадемай ўзи ҳам мустақил ишлай оладиган бўлди. Ўша вақтдаги босмахонанинг директори Бекиш Жумамуродов (худо раҳмат қилсин!) унинг тиришқоқлигини инобатга олиб, энг масъулиятли иш - газета чоп қиладиган машинани ишлатишни ишониб топширди. У шу касбда 35 йилдан ортиқ меҳнат қилди, жамоасида обрў-эътибор қозонди.\n- Газета таҳририяти ва 4-босмахона меҳнат жамоалари бир ота-она фарзандларидай аҳил-иноқликда ишлаган дамларимиз доим кўз ўнгимда. Собиқ касбдошларим Гуландом Янгибоева, Ўрозгул Ҳабибуллаева, Жумабой Абдуллаев, Давлатбой Очилов Жумагул Ердошева, Гулсара Ўрозбоева, Дилбар Жумамуродова, Улбўлсин Обдалова, Норгул Юсупова, Гулбаҳор Иброҳимова, Pажаббой Ҳайтимбетовларни худди туғишганларимни соғингандек соғинаман, эслаб ўтираман, - дейди хаёлга берилиб Жумабой ака.\nАйни кунда Жумабой Болтабоев умрининг 70 йилини қарши олган бўлса-да, ҳамон тетик, зийрак. Кўзлари нурсизланиб қолганига қарамай, радио эшитади, телевизор – эрмаги. Дунё воқеаларидан бохабар бўлиб, ўзича хулосалар чиқариб, фарзандларини эзгуликка ундаб ўтиради, умрдоши Бикажон опа билан фарзандларининг камолидан қувониб яшайди.\nИнсон учун ўзининг босиб ўтган ҳаёт йўлидан мамнуният билан яшамоғи – улкан бахт. Ана шундай бахтга эришган Жумабой Болтабоевни соҳамиз ходимлари учун улкан шодиёна - 27 июнь – Матбуот ва оммавий ахборот воситалари ходимлари куни билан қутлаб, узоқ умр, сиҳат-саломатлик тилаб қоламиз.\nЭЛ АPДОҒИДАГИ АЁЛ


Россия-Қозоғистон чегарасида қолиб кетган ўзбекистонликлар бўйича расмий муносабат билдирилди\nБош саҳифаCиёсатРоссия-Қозоғистон чегарасида қолиб кетган ўзбекистонликлар бўйича расмий муносабат билдирилди\n“Маштаково” ва “Сагарчин” назорат-ўтказиш пунктлари яқинида қолиб кетаётган Ўзбекистон фуқаролари\nЎзбекистон Республикаси Ташқи ишлар вазирлиги Россия – Қозоғистон чегараси “Маштаково” ва “Сагарчин” назорат-ўтказиш пунктлари яқинида қолиб кетаётган Ўзбекистон фуқаролари юзасидан расмий муносабат билдирди.\nУнда Ўзбекистоннинг Москва ва Нур-Султон шаҳарларидаги элчихоналари, Қозон ва Ақтау шаҳарларидаги бош консулхоналари томонидан назоратга олингани, Россия ва Қозоғистоннинг ваколатли органлари билан музокаралар олиб борилаётгани айтилмоқда.\nХусусан, ТИВ Оператив штаби Республика махсус комиссиясига киритган маълумотда келтирилишича:\n1 июндан буён Россиянинг турли шаҳарларидан 25 та чартер рейслари ташкиллаштирилган. Ҳафта охиригача Новосибирск, Қозон, Екатеринбург, Москва, Ростов – Дон шаҳарларига навбатдаги рейсларни амалга ошириш кутилмоқда.\nВазирлик Россия ҳудудида бўлиб турган ўзбекистон фуқароларидан Россия-Қозоғистон давлатлараро чегарасини кесиб ўтиш пунктларига боришга уринмасликлари ва ҳозирда бўлиб турган жойларида қолишларини, барча карантин чораларига қатъий риоя этишларини сўрайди.\nЭслатиб ўтамиз, аввалроқ 220 нафар ўзбекистонлик талаба чартер рейс билан Москвадан Тошкентга олиб келинганди.


ТЕНГИ ЧИҚСА, ТЕКИНГА БЕР! - Mehrob.uz\naccess_time15-март 2017, 08:43 visibility4341\nАллоҳ таолога беадад ҳамду саноларимиз ва Пайғамбаримиз Муҳаммад Мустафо соллаллоҳу алайҳи васалламга эса беҳисоб салавоту дурудларимиз бўлсин.\nТаассуфки, охирги даврларда мазкур мақолнинг ҳеч қандай аҳамияти қолмади. Ёки мақолнинг маъносини халқимиз тушунмаганлиги туфайли суистеъмол қилишни бошлади. Масалан, “тенги” деганда биринчи мезон мол-дунё, гўзаллик, насл-насаб ва яна қандайдир дунёвий ғаразлар тушуниладиган бўлди. Бу қўштирноқ ичидаги тенгликнинг натижаси эса қандай бўлаётганлиги ҳаммамизга маълум.\nИбн Умар розияллоҳу анҳудан ривоят қилинадики, Ҳафса Хунайс ибн Ҳузафа ас-Саҳмийдан бева қолди. У Пайғамбар соллаллоҳу алайҳи васалламнинг саҳобаларидан бўлиб, Мадинада вафот этган эди. Бас, Умар айтди: «Ҳафсани Усмонга тақдим қилдим. У бу ишга бир назар солай, деди. Бир неча кун кутдим. Сўнг у менга учрашиб, ҳозирги кунда уйланмай турганим маъқулга ўхшайди, деди.\nУмар ибн Хаттоб розияллоҳу анҳудек хассос инсон бева қолган қизлари Ҳафса розияллоҳу анҳога кўнгилдагидек умр йўлдош ахтаришга ҳаракат қилганлари очиқ-ойдин кўриниб турибди. Баъзи кишилар бу ишни уят, ор ҳисоблайдилар. «Қизи бор одам ўз қизини бировга хотинликка қандай ҳам тақдим қилиши мумкин?!» деб ўйлайдилар. Қизи бор одам совчи келган чоғда ҳам ноз қилиб туриши лозим, деган фикрда бўладилар. Бу урф-одатга боғлиқ нарса бўлиб, шариатга ҳеч тааллуқли жойи йўқдир.\n«Охиратдаги яхшилик жаннат эканлигини биламан. Лекин дунёдаги яхшилик нималигини билмаяпман», деди. Саъид ибн Мусаййиб: «Дунёдаги яхшилик солиҳ киши учун солиҳа жуфтдир», дедилар. Сўнгра овқатланиш учун ўтирдилар. Қизлари эса яна Қуръон ўқишда давом этди.\nШу пайт эшик тақиллади. «Ким у?» деб сўраган эдилар, қизлари «Абдуллоҳ ибн Абу Вадода келибди», деди. «Айт, кираверсин», деб рухсат бердилар. У кириб келиб, Саъид ибн Мусаййиб билан бирга таомланди. Абдуллоҳ ибн Абу Вадода камбағал эди. Шунга қарамасдан Саъид ибн Мусаййибнинг Расулуллоҳ соллаллоҳу алайҳи васаллам масжидларидаги дарс ҳалқаларида қатнашар эди. Лекин кеча дарсга келмади. Шунинг учун ундан Саъид ибн Мусаййиб: «Нима учун кеча дарсга келмадинг?» деб сўрадилар. У эса: “Эй хожам, кеча рафиқам вафот этиб қолди. Унинг жаноза ва дафни билан машғул бўлиб қолдим”, деди.


Намозга бепарво эрни қандай йўлга солиш мумкин?\nBy Шайх Саидаҳмад Нуриддин on 10/08/2016 12 НАМОЗ 21 НИКОҲ ФАТВОЛАР\nАссалому алайкум ва роҳматуллоҳи ва барокатуҳ! Аллоҳ илмларингизни зиёда қилсин, ўзи севган муҳсин бандалари қаторидан қилсин!\nТурмуш қурганимга бир йил бўлди. Алҳамдулиллаҳ, турмуш ўртоғим яхши инсон. Лекин охирги пайтларда намозларига анча эътиборсиз бўлиб, бўш вақтлари бўлиб қолса компютер билан машғул бўлиб қоляптилар. Уларни илм олишга, намозларига этиборли бўлишларига қандай қилиб ҳикматли даъват қилсам бўлади. Аёллари бўлганим учун ҳам “бундай қилинг”, “бундай қилманг” деяверишим уларга ёқмаслиги мумкин. Яна мени камчилигим: ҳикмат билан даъват қила олмайман. Илтимос, маслаҳат беринг. Аллоҳ сизлардан рози бўлсин! Фойдали, манфаатли илм билан ризқлантирсин!\nМуҳтарам диндош синглимиз! Аввало илм ўрганиш ва намоз масаласига қаратган жиддий эътиборингиз учун миннатдорчилик билдирамиз, Аллоҳ сиздан рози бўлсин. Албатта сизнинг бу эътиборингиз Аллоҳга бўлган муҳаббатингиз ва Ундан қўрқишингизга далолат қилади, деб ўйлаймиз.\nҚолаверса, оилангиз бошчиси турмуш ўртоғингизга, унинг ҳам ўзингиз каби солиҳ бўлиши, икки дунёда саодатга эришиб, охиратда нажот топишига бўлган эътиборингиз алоҳида таҳсинга лойиқ. Турмуш ўртоғингизнинг намоз ва шаръий билимини ошириш масаласидаги бепарволигидан шикоят қилибсиз ҳамда бу борада биздан маслаҳат беришни илтимос қилибсиз. Қуйида биз сизга бу хусусда эътибор бериш лозим бўлган айрим эслатма ва маслаҳатларни тавсия қиламиз. Аллоҳни изни ила бу тавсияларга риоя қилсангиз мушкулингиз осон бўлиб, турмуш ўртоғингиз рушду ҳидоятда собитқадам бўлса ажаб эмас. Шубҳасиз, тавфиқ ва ҳидоят ёлғиз Аллоҳ таолодандир.\nДастлаб шуни яхши билиш лозимки, рисоладагидек намоз ўқимаган кимса учун мусулмончиликдан бирон насиба йўқдир. Кимда ким намозни тарк қилишга журъат қилса, билингки, унинг аҳволи оғир. Зеро, Пайғамбар соллаллоҳу алайҳи ва саллам ҳадисларида шундай марҳамат қилганлар: “Биз (мусулмонлар) билан улар (яъни кофирлар) ўртасини ажратувчи нарса намоздир. Шундай экан, ким намозни тарк қилса аниқ кофир бўлибди”. Кўриб турганингиздек, ҳадисда намозни тарк қилган кимсаларнинг аянчли оқибати баён қилинмоқда. Инсоннинг кофир бўлиши ёки куфрга яқин бўлишидан ҳам ортиқ жазо ва шармандалик борми?! Шунингдек, Қуръони Каримда ҳам намоз ўқимаган кишилар учун ҳалокат бўлиши, уларнинг жаҳаннамда азобланиши хусусида оятлар мавжуд. Жумладан Аллоҳ таоло шундай дейди: “Намозга бепарво бўлган, уни вақтидан кечиктириб ёки хўжакўрсинга ўқиган “намозхон”ларга ҳалокат ёхуд уларга жаҳаннам қаъридаги водий маскан бўлгай” [Моун: 4,5].\nУмр йўлдошингизга насиҳат қилар экансиз сабр қилишингиз вожибдир. Шуни яхши билингки, даъват соҳасида сабр қилиш иймон ва салоҳият аҳлининг сифатларидандир. Сиз умр йўлдошингизни даъват қилиш билан Расулуллоҳ соллаллоҳу алайҳи ва салламга эргашган, у зотнинг сафида турган бўласиз. Аллоҳ таоло у зотни ўз оиласини намозга буюришга ва бу йўлда сабр ва матонат кўрсатишга буюриб шундай деган эди: “Аҳли-оилангиз (ва умматингиз)ни намоз ўқишга буюринг ва ўзингиз ҳам намоз ўқишда чидамли бўлинг! Биз сиздан ризқ сўрамаймиз, билъакс, Ўзимиз сизга ризқ берурмиз. Хайрли оқибат тақво аҳлиникидир” [Тоҳа: 132].\nАллоҳ таоло Исмоил алайҳиссаломнинг сифатларини зикр қилар экан, унинг ўз оиласи ва қавмини намозга буюришини айтади: “У ўз оиласи ва қавмини намозга буюрар ҳамда Парвардигорининг ҳузурида мақбул ва манзур инсон эди” [Марям: 55]. Демак, Аллоҳ таоло мақтов айтган пайғамбарларнинг сифатларидан бири одамларни намозга даъват қилиш бўлган. Бинобарин, сизни пайғамбарларни йўлига солган ва уларга эргашишни насиб қилган Аллоҳга ҳамд-сано айтинг!\nШуни унутмаслик лозимки, тоат-ибодатга сабр қилишдан ана ўша тоат ортидан келадиган қийинчиликларга ҳам сабр қилиш лозимлиги келиб чиқади. Бирон бир мункар-ножўя ишга эътироз билдирар эканмиз, бу эътироз ортидан келадиган азиятларга сабр қилмоқ керак. Зеро, бу шариатимизда ҳам таъкидланган ишлардандир. Аллоҳ таоло Луқмон ва унинг ўғли ўртасида бўлиб ўтган суҳбатни ҳикоя қилар экан шундай дейди: “Эй ўғлим, намозни тўла-тўкис ўқи, одамларни яхшиликка буюр, ёмонликдан қайтар ва бу йўлда етажак қийинчилик ва азиятларга сабр қил. Албатта, шундай қилмоғинг қатъий ишлардандир” [Луқмон: 17].\nОдатда инсон одамларни маъруфга буюрса, мункардан қайтарса, албатта ортидан азият келади. Шу боис Луқмон ўғлини амри маъруф ва наҳий мункар қилишга буюргач, ортидан азиятга сабр қилишга буюрди.\nТурмуш ўртоғингизга ўрнак ва намуна бўлинг. Азон айтилиб, намоз вақти кириши билан барча юмушларингизни ташлаб, намоз ўқишга шошилинг ва буни эрингизга кўрсатишга ҳаракат қилинг. Шунингдек, турмуш ўртоғингизга ҳам намоз вақти кирганини эслатинг. Бироқ ҳадеб такрорлаб унинг жиғига тегманг. Негаки, кўпчилик эркаклар аёлидан панд-насиҳат эшитишни хуш кўрмайдилар. Шундай қилингки, сизнинг намозга бўлган эътиборингиз, намозни вақтида ўқишга ҳаракатингиздан ўзи хижолат бўлсин. Зеро, айрим инсонлар ҳаё сабабидан ҳидоят топганлар. Пайғамбар соллаллоҳу алайҳи ва салламнинг ҳадисларида келганидек, ҳаё иймоннинг бир парчаси саналиб, у фақат яхшилик келтиради. Турмуш ўртоғингизнинг намозга бўлган эътиборини кучайтирмоқчи бўлсангиз, сиз ўзингиз асло намозга бепарво бўлманг. Борди-ю, бир сабаб бўлиб намозингиз қазо бўлса ёхуд суннат намозларни ўқиёлмай қолсангиз, бу ишингиздан пушаймон эканингиз ва ҳасратингизни турмуш ўртоғингизга ҳам сездириб қўйинг. Бироқ эрингизга тўғридан-тўғри эътироз билдирманг.\nТурмуш ўртоғингизни даъват қилиш учун унинг хушкайфият, сизга нисбатан хайриҳоҳ дамларини ғанимат билинг. Саволда айтиб ўтганингиздек, турмуш ўртоғингиз яхши инсон экан. Уни даъват қилар экансиз, имкон қадар майин оҳангда гапиришга, меҳр-муҳаббат билан суғорилган сўзларни танлашга ҳаракат қилинг. Турмуш ўртоғингизга намозни ташлаб қўйиш ва унга нисбатан бепарво бўлишнинг хатари хусусида, намозни бутунлай тарк этиш куфр амал эканини босиқлик ва ҳикмат билан насиҳат қилинг. Имкони бўлса ўзаро эр-хотин ўртасидаги самимий суҳбатларда ўзингиз ўқиган ёки эшитган солиҳ ва фожир инсонлар ҳаётидан лавҳалар айтиб беринг. Мазкур қиссалар намозга тааллуқли бўлса янада мақсадга мувофиқдир.\nВақти-вақти билан турмуш ўртоғингизнинг телефонига қисқа ва таъсирли панд-насиҳатлар ва ибратли сўзлардан юбориб туринг. Юборган хатларингиздан олдин албатта ундан қисқача ҳол-аҳвол сўрашни ва унга севги изҳор қилишни унутманг.\nЭслатма: турмуш ўртоғингизга рисола юборишдан олдин унинг шахсиятини ўрганиш, характерига ташхис қўйиш фойдалидир. Агар эрингизни кўпроқ ақлий далиллар қониқтирса, унга шунга мос равишда хитоб қиласиз, аксинча, эрингиз ҳиссиётга берилувчан бўлса, у ҳолда ҳиссиётни қўзғатувчи таъсирли ҳикоя ва қиссалар юборишингиз мақсадга мувофиқдир.\nИмкони бўлса эрингизга гапи ўтадиган, эрингиз ҳам ҳурмат қиладиган солиҳ қариндош-уруғлар бўлса, уларга мурожаат қилишингиз ва улар турмуш ўртоғингизга насиҳат қилишлари ҳам баъзан яхши натижа беради. Аммо бундай ҳолатда иш силлиқ кечиши: турмуш ўртоғингиз сизнинг насиҳат қилишни сўраб уларга мурожаат қилганингизни сезмаслиги керак.\nАгар эрингиз муайян бир даъватчи уламоларнинг маърузаларини эшитишни истаса ёхуд китоб ўқишга майли бўлса, унга ана шундай маърузаларни телефонига юбориш ёки фойдали китоблар, хусусан, намознинг аҳамияти ва охират кунига тааллуқли бўлган мавзулардаги китобларни тақдим қилиш ҳам ижобий натижа бериши мумкин.\nТурмуш ўртоғингизнинг солиҳ ва тақводор кишилар билан яқинлашиши ва улар билан дўстлашишига ҳаракат қилинг. Сиз бундай кишиларнинг аёллари билан боғланиб, уларга ҳолатни тушунтиринг. Айтайлик, эр-хотинни уйингизга таклиф қилишингиз ва баҳонада эрингиз улар билан танишиши ва вақт ўтиши билан улар турмуш ўртоғингизнинг яқин суҳбатдошларига айланишлари мумкин. Зеро, солиҳ дўст-биродарларнинг инсонга нечоғлик таъсири, инсон ўз дўстининг динида бўлиши, унинг ҳаёт тарзи ва сўзларидан таъсирланиши ҳадисларда баён қилинган.\nНамоз вақти кирганида унинг олдига хушбўйликлар ва масжидга бориш учун киядиган кийимларини кўтариб келинг. Албатта, дастлаб бу унга нисбатан кутилмаган ҳолат бўлади, эҳтимол, бундан ранжиши ҳам мумкин. Бироқ вақт ўтиши билан бунга кўникади. Сиз унинг улуғ бир ибодатни адо этиш учун масжидга кетаётгани, бунинг учун хушбўйликлар суртиб, чиройли либослар билан бориши лозимлигини имкон қадар юмшоқлик билан тушунтиринг. Агар эрингиз сизни жеркиб берса ёки масжидга боришга кўнмаса, асло хафа бўлманг, вақт ўтиши билан сизнинг ҳақ эканингизни англаб етади. Айни пайтда мазкур ишни мулойимлик ва илтифот билан давом эттиришни ҳам тўхтатманг. Сизнинг бу ишингиз билвосита турмуш ўртоғингизни намозга буюриш ва жамоатга тарғиб қилиш саналади. Шак-шубҳасиз, сиз бунинг учун Аллоҳдан катта ажр-мукофотга сазовор бўласиз, иншаоллоҳ.\nУндан ташқари турмуш ўртоғингиздан сизга имом бўлиб намоз ўқиб беришни таклиф қилиш орқали ҳам уни намоз ўқишга ундашингиз мумкин.\nВаниҳоят, Аллоҳдан турмуш ўртоғингизни ҳидоят қилиши, ҳақда собитқадам қилиши, динига ва хусусан, намозга эътиборли бўлишини сўраб дуо-илтижолар қилинг. Албатта, дуо сиз ва турмуш ўртоғингиз ҳолини ўнгланиши учун энг манфаатли сабаб-воситадир. Негаки, инсон қалби Раҳмоннинг икки бармоғи ўртасида бўлиб, истаган бандасини ҳидоят қилади ва истаган бандасини йўлдан адаштириб қўяди.\nСўзимиз ниҳоясида Аллоҳ таолодан Унинг гўзал исмлари ва олий сифатлари ила сўраймизки, сизни ҳақда собитқадам қилсин, турмуш ўртоғингизни қалбини ҳидоят қилсин, уни намозга мустаҳкам бандаларидан қилиб, шаръий илмларни ўрганишга муваффақ қилсин. Сиз ва оилангизни солиҳ умр йўлдош билан қувонтирсин ва сизларга икки дунё саодатини насиб қилсин! Омийн!\nAvvalgi maqolaҚуръони Каримда Солиҳ алайҳиссалом қиссаси (2)\nKeyingi maqola Ҳадис ва аҳком (муқаддима)


Туркияни йиғлатган Ҳожи Йўлдош Марғилоний ким эди? | Azon.uz - Ахборот-таҳлилий портал\n17:00 25.04.2019 3774\nМарғилоннинг қадимдан ислом илмлари маркази сифатидаги шуҳрати барчага маълум. Бу ердан етишиб чиққан фақиҳлар, муҳаддислар, муфассирларнинг илмий салоҳияти нафақат минтақа ва Мовароуннаҳр миқёсида, балки бутун ислом оламида эътироф этилган. Қолаверса, ёзма манбаларда марғилонлик баҳодир жангчиларнинг таърифи ҳам баён этилган. Хусусан Мирзо Бобур “Бобурнома” асарида бундай ёзади: “Яна бири Марғинондур, Андижоннинг ғарбидадур, Андижондин етти ёғоч йўлдур. Яхши қасаба воқи бўлубтур... Эли сорттур ва муштзан ва пуршару шўр элдур. Жангарилик расми Моварауннаҳрда шойидур, Самарқанд ва Бухорода номдор жангарилар аксар Марғинонийдур”.Ўтган XX асрда Марғилон заминидан етишиб чиқиб, душман қаршисида мардонавор тура олган Мадаминбек, Шермуҳаммадбек, Нурмуҳаммадбек сингари улуғ баҳодирлар Бобур Мирзо таърифлаган номдор жангчи Марғинонийларнинг авлоди бўлса не ажаб. Кейинги йилларда олиб борилган изланишлар шуни кўрсатмоқдаки, ўтган юз йилликда Марғилондан яна бошқа ўнлаб ана шундай жасур ўғлонлар етишиб чиққан. Ана шулардан бири Ҳожи Йўлдош Марғилонийдир.\nБу даврда Усмонли турк султонлиги номи билан дунёга танилиб, ўрта асрларда жаҳондаги энг қудратли давлатга айланган сулола оғир даврларни бошидан кечираётган эди. Усмонли турк султонлигининг сўнгги ҳукмдорларидан Меҳмед V Рашид (1909-18) қўшинлари Болқон ярим оролида давом этаётган урушда катта талофатлар кўрар, қурбонлар сони кундан кунга ортиб борар эди. Йўлдошбой Истанбулнинг қай гўшасига бормасин, ўша жойда яқинларидан жудо бўлган мусибатзада хонадонларга дуч келади. Исломий тарбия олган Йўлдошбой уларнинг қайғусига шерик бўлади. Зеро, ҳукамолар айтганидек, офат ва мусибат етган кишиларнинг ёр-дўст, уруғ-аймоғи уларни қўллаб туриши лозим. Аллоҳнинг йўлида яхшилик қилиш, бошқаларга фойда етказиб савобли ишларга қўл уришни ният қилган оддий деҳқон боласи Йўлдошбой бу юрт ва миллат тақдирига бефарқ қараб туролмаслигини англаб, аскарликка ёзилади.\nМазлумларни душман тажовузидан ҳимоя қилишни муқаддас бурч деб билган Ҳожи Йўлдош Туркистондан келган бир неча ҳамроҳи билан аскарликка қўшилишни ният қиладилар. Бироқ бўлинма капитани аскар бўлиш учун ҳам бадал тўлаш кераклигини айтади. Шунда Тошпўлат ҳожи туркистонлик дўстлари учун ҳам бадал сифатида беш усмоний тилло танга тўлайди.\nТез орада туркистонийларни жангларда кетма-кет кўрсатган жасоратларини кўрган ўша турк зобити улардан бадал сифатида олган пулларини эгаларига қайтариб беради. Ундан бунинг сабабини сўрашганида: “Мен арабларга нега сизлар кўнгилли бўлиб аскарликка ёзилмайсиз, нега номусингизни, аёлларингиз, фарзандларингиз, мол-давлат ва ватанингизни ҳимоя қилмайсизлар. Туркистондан келганлардан ибрат олмайсизларми?” деб сўраганимда, улар ”Туркистонийлар пулсизликдан, эҳтиёж туфайли аскарликка ёлланмоқдалар” деб жавоб берди. Шу сабабдан атайин мен сизларни синаш учун тўловдан сўз очган эдим. Билдимки, сизлар эҳтиёждан эмас, аксинча бурч туфайли аскар бўлган экансизлар,” деб жавоб беради.\n"Биз шу юртнинг сувини ичдик!"\nҲожи Йўлдош ва унинг туркистонлик ҳамроҳлари Биринчи жаҳон урушида Сувайш каналида бўлган муҳорабаларда ҳам иштирок этадилар. Вақтинчалик тузилган сулҳ туфайли турк қўшинлари ортга чекинишга мажбур бўлади.\nДушманни қўрқитган "Автоматчи"\nТарих Ҳожи Йўлдош Марғилоний


Ўзбек ва немис футболи ўртасидаги фарқни биласизми? – AllSportuz.com\n“Крооснинг ўйин услубини ёқтирмайман. Евро-2020’да муаммо фақат тезликда эмаслиги кўриниб қолди. Тўғри, Тони тўп билан бўлса, ажойиб ҳаракатларни амалга оширадиган футболчи. Аммо, турнир давомида жамоа ҳужумларини секинлаштиргани ва ўйин ритмини пасайтиргани кўринди.\nАйтмоқчиманки, Кроос ортиқ 1-даражали футболчи эмас. Ўтган мавсум “Реал”да бир нечта яхши ўйин ўтказди, кейин йўқолиб қолди”, — немис футболи афсонаси, “Олтин тўп”нинг 1990 йилги ғолиби Лотар Маттеус (Kicker).\nУмуман олганда, “Қироллик клуби” ярим ҳимоячиси Евро-2020’даги муваффақиятсизликдан кейин Германияда матбуотнинг асосий нишонига айланди. Тажрибали немис мураббийлари, мутахассислар уни кескин танқид қилишмоқда. Масалан, Ули Хёнесс Кроос энди терма жамоа либосига муносиб эмаслигини айтиб, уни инсон сифатида жуда яхши кўришини ўз фикрига илова қилди.\nБу воқеалар фонида 31 ёшли футболчи “Бундестим”даги 11 йиллик фаолиятига нуқта қўйди. Маълумот учун, Тони ЕЧЛда 4 бор зафар қучишни уддалаган кам сонли ўйинчилардан бири ҳисобланади. У “Реал”нинг Европада, Германиянинг жаҳонда тенгсиз бўлишида асосий ишни бажарган фигуралардан. Қисқа қилиб айтганда, Тони сўнгги 10 йилликда ўз позициясида дунёдаги энг яхшилардан бири ёки энг зўри. Аммо, унинг футбол ривожига қўшган ҳиссаси ва ўтмишдаги меҳнатлари бугунги кунда танқид қилинмаслигини билдирмайди.\nОлмонияда Хёнесс, Заммер ёки Маттеус кабилар англаган камчиликларини баралла айтишади. Клопп ёки Фликк терма жамоанинг ўйин услуби ҳақидаги саволлардан чекинмайди. Ва энг муҳими, айтилган барча фикрлар муҳокама қилинади, керакли хулосалар олинади. Яъни, чинакам танқид мавжуд ва у ўсиш учун хизмат қилади. Танқидлар натижасида Мюллер ва Хуммелс терма жамоага қайтарилиши ёки Лёв истеъфо бериши мумкин. Шу туфайли “немис машинаси” бугун муваффақиятсизликка учраган пайтида ҳам келаси турнирнинг фаворити сифатида эътироф қилинаверади.\nБизда эса тарози ҳам, тошнинг оғирлиги ҳам ўзгача. Бировнинг айбини кўрсатиб, уни тузатишдан кўра ёмон кўринмаслик афзал билинади. Бу футбол эмас, халқнинг асосий камчиликларидан бири. Масалан, Ўзбекистон терма жамоаси мундиал саралашининг 2-босқичида қолиб кетди. Футбол ичидаги кишилар билан суҳбатлашсак, буни шармандалик, “позор” деб баҳолаганлар талайгина. Лекин, микрофон тутилса, кўпи “мум тишлаб қолади”. Мамлакатимизда юзлаб мураббийлар бор, лекин Вадим Карленовичнинг Саудия Арабистонидаги хатоларини кўрсатиб, таҳлил қилиб берадиган бир нафар мард топилмади. Аслида бунндай шахс футболимизнинг бутун тарихида бўлмаса керак.\nЮқорида дунёнинг энг кучли хавбекларидан бири Германияда “ер билан битта қилингани” ҳақида гапирдик. Бизда эса асосий юк 8 ой деярли футбол ўйнамаган Аҳмедов, жароҳати туфайли узоқ муддат сафдан ташқарида қолган Алибоевнинг елкасига ташланса ҳам, биров “ғиринг” демайди. Хатони, камчиликни кўради, лекин кўзини юмиб олади. Тўғри, бу менталитет билан боғлиқ масала ва ҳеч биримиз ундан мустасно эмасмиз. Лекин, ривожланиш учун қачондир бу қобиқни ёриб чиқиш керак. Менталитетсевар, маънавипарварлар буни ҳар қанча улуғламасин, амалда иллат бўлиб қолаверади — ҳислат эмас. Футбол ва умуман бутун раҳбарлар юзига ойна бўлиб, хатоларини кўрсатишни бошламасак, ҳеч қачон ривожланолмаймиз. Аммо, Германия мундиалга чиқаверади, немислар ҳаёти яхшиланаверади. Чунки уларнинг Маттеуслари, Хёнесслари бор…\nМуаллиф: Faxriddin Ro’ziyev\nPrevious “Реал” мухлислари учун муҳим хабар!\nNext Зиқналик қилишни биладиган “Сити”, ўзига ҳам ишонмаётган “Челси”, “Реал”га кераксиз ҳужумчи ва от ўрнини боса олмаётган той


Покистон бош вазирининг Афғонистонга ташрифи икки давлат ўртасидаги тарангликни юмшатишга хизмат қилиши айтилмоқда\n27 январ 2021, Тошкент вақти: 11:40\nПокистон бош вазири Шаҳид Ҳоқон Аббосий.\nПокистон бош вазири Шаҳид Ҳоқон Аббосий 6 апрель куни бир кунлик ташриф билан Афғонистонга боради. Мазкур ташриф Покистон ва Афғонистон ўртасида сўнгги йилларда юзага келган тарангликни юмшатишга хизмат қилиши кутилмоқда.\nСўнгги пайтларда Вашингт он ва Кобул Покистонни Афғонистон ҳудудидаги радикал ва террорчи жанггари гуруҳларни қўллаб-қувватлаётганликда айблаб келаётган эди. Бироқ Покистон ҳукумати бу иддаоларини инкор қилган.\nПокситон ташқи ишлар вазирлиги расмий вакили Муҳаммад Файсал бош вазир Аббосийнинг Афғонистонга сафари тўғрисида маълумот берар экан:\n-Покистон бош вазири Афғонистонга бормоқда. Покистон Афғонистонда тинчлик ўрнатилишини қўллаб-қувватлашини такрор-такрор айтиб келмоқда. Покистон Афғонистон муаммосини музокаралар ва сиёсий жараёнлар воситасида ҳал этилишини истайди,-деб билдирди.\nАббосий Афғонистонга сафари олдидан: “Ҳеч ким Афғонистонда тинчлик бўлишини Покистончалик хоҳламайди, чунки биз террорчиликдан бошқаларга қараганда кўпроқ азият чекмоқдамиз”, -деб айтди.


муддатидан олдин парламент сайловларида ғалаба қозонгани билан табриклади. «Ҳурматли Илҳом Ҳайдар ўғли. Озарбайжон Республикаси Парламентига ... қилган «Янги Озарбайжон» партиясининг ғалаба қозонгани билан самимий табрикларимни қабул қилинг. Ишончим комилки, янги ташкил этилган парламентнинг ...\n«Қадрли фарзандим Муроджон...» Шавкат Мирзиёев чемпион боксчига табрик йўллади\nиккита чемпионлик камари соҳиби Муроджон Аҳмадалиевга Президент табрик йўллади: «Қадрли фарзандим Муроджон, Аввало, Сени, барча устоз ...\nбайрам табригини эшитасиз. Табиийки, беихтиёр жилмаясиз, лекин бу табрикдан эмас, шу вазиятда айбсиз эканингиздан ёки бирор жаримасиз вазиятдан ... юрагим чиқиб кетай деди, нима айбим бор десам, байрам билан табриклашди». Албатта, бу опамиз ҳам, уни «жентелмен ГАИ» тўхтатганда ...\nСизларни яна бир бор ушбу шукуҳли ва файзли байрам билан чин қалбимдан табриклаб, энг эзгу ва самимий тилакларимни изҳор этаман.\nОл Наҳаёнга миллий байрам - БАА ташкил топган кун муносабати билан табриклар йўллади. Бу ҳақда президентимиз матбуот хизмати хабар берди. Шунингдек ...\nЎзбекистон Республикаси Президенти Шавкат Мирзиёев 16 ноябрь куни Қирғиз Республикаси Президенти Сооронбай Жээнбеков билан телефон орқали мулоқот қилди.\nсақлаш соҳаси ходимларига йўллаган табриги ўқиб эшиттирилди. табрикда таъкидланганидек, тинчлик ва соғлиқ – бу ҳар бир инсон, бутун ...\nШавкат Мирзиёев Саудия Арабистони подшоҳи ва валиаҳдини табриклади\nбайрам – Саудия Арабистони Подшоҳлиги эълон қилинган кун билан табриклади. Бу ҳақда президент матбуот хизмати хабар берди. Тарихдан ...\nНикол Пашинянни миллий байрам – Мустақиллик куни муносабати билан табриклади. Бу ҳақда президент матбуот хизмати хабар берди. Эслатиб ўтамиз, ...\nРеспубликаси Президенти Эмомали Раҳмонни Мустақиллик куни билан табриклади. Бу ҳақда президент матбуот хизмати хабар берди. Эслатиб ...\nЭммануэль Макрон, Нарендра Моди, Ҳасан Руҳоний ва бошқалар Шавкат Мирзиёвни табриклади\nЎзбекистон Республикаси Президенти Шавкат Мирзиёев номига хорижий давлатлар ва ҳукуматлар, халқаро ташкилотлар раҳбарлари ва жамоат арбобларидан мамлакатимиз мустақиллигининг йигирма саккиз йиллиги муносабати билан қутловлар келмоқда.\nпрезиденти Шавкат Мирзиёв халқимизни Қурбон ҳайити байрами билан табриклади. табрик матни президент матбуот хизмати томонидан тўлиқ эълон ... сизларни, гўзал диёримиздаги барча мўминларни чин қалбимдан самимий табриклаб, энг эзгу тилакларимни билдираман. Асрлар давомида эл-юртимизнинг ...\nШавкат Мирзиёев Борис Жонсонни табриклади\nҚироллиги Бош вазири лавозимига тайинлангани муносабати билан табрик йўллади. Був ҳақда президент матбуот хизмати хабар берди. Консерваторлар ...\nЎзбекистон Президенти Шавкат Мирзиёев 24 июль куни Тожикистон Республикаси Президенти Эмомали Раҳмон билан телефон орқали мулоқот қилди.\nМирзиёев Абдулфаттоҳ ас-Сисини табриклади. 67 йил аввал Мисрда қироллик ағдарилган эди\nАбдулфаттоҳ ас-Сисини миллий байрам - Инқилоб куни муносабати билан табриклади. Бу ҳақда президент матбуот хизмати хабар берди. Эслатиб ўтамиз, ...\nШавкат Мирзиёев Колумбия президентига табрик йўллади\nМустақиллиги куни муносабати билан Президент Иван Дуке Маркесга табрик йўллади. Бу ҳақда президент матбуот хизмати хабар берди. Тарихдан ...\nШавкат Мирзиёев Ўзбекистон ёшларига байрам табригини йўллади\nШавкат Мирзиёев барча йигит-қизларни Ўзбекистон ёшлари куни билан табриклади: Қадрли фарзандларим! Сиз, азиз ўғил-қизларимни, сизларнинг ... юртимизда кенг нишонланаётган Ёшлар куни билан чин қалбимдан табриклайман. Ушбу қутлуғ айёмда барчамиз ёшлик инсон умрининг нақадар ...\nжамоаси заҳматкаш ижодкорларни юксак мукофот билан табриклайди. Халқимизни холис ва ҳаққоний ахборот билан таъминлашдек масъулиятли, ...\nШавкат Мирзиёев журналистлар ва блогерларни табриклади\nбугунги қутлуғ байрамингиз билан яна бир бор самимий табриклайман. Барчангизга сиҳат-саломатлик, янги ижодий ютуқлар, хонадонларингизга ...\nШавкат Мирзиёев Владимир Путинга табрик йўллади\nРоссия Федерацияси Президенти Владимир Путинни Россия куни билан табриклади. Бу ҳақда президент матбуот хизмати хабар берди. Эслатиб ўтамиз, ...


Грузиялик боғбонлар гилос майдонларини кенгайтирмоқда • EastFruit\nБош саҳифа › Янгиликлар › Грузиялик боғбонлар гилос майдонларини кенгайтирмоқда\nГрузиялик боғбонлар гилос майдонларини кенгайтирмоқда\nМуаллиф: EastFruit 8 Июл 21 02\nШида Картли минтақасида 200 гектардан зиёд майдонга “Келажак учун кўчат эк” давлат дастури доирасида янги гилос боғлари барпо қилинди. Бу ҳақда Грузия Қишлоқ хўжалиги вазирлиги маълумотларига таяниб, Новости-Грузия портали хабар бермоқда.\n“Келажак учун кўчат эк” дастури 2015 йил март ойидан бошланган бўлиб, фермерларга мева боғларини янгилаш ва барпо этишда кўмаклашишга қаратилган “Имтиёзли агрокредит” давлат дастурининг бир қисми ҳисобланади.\nДастур бошланганидан буён бутун мамлакат бўйлаб 12,9 минг гектар майдонда янги кўп йиллик боғлар яратилди. Умумий ҳисобда ҳукумат томонидан биргаликда молиялаштириш ҳажми 81,1 миллион лари ($25,7 млн.га яқин)дан ортиб кетган.\nШунингдек ўқинг: Грузиялик иссиқхонада қулупнай етиштирувчи фермер: ҳосил йил давомида, қўшимчасига агротурлар\nҚишлоқ хўжалиги вазири Леван Давиташвили Шида Картли вилояти губернатори Валериан Мчедлидзе билан биргаликда Горийц муниципалитети Меджврисхеви қишлоғидаги янги гилос боғини бориб кўрди.\n“Чери.джи” компанияси 11 гектар ерда боғ барпо этди. Қишлоқларни ривожлантириш агентлигининг биргаликда молиялаштириш ҳажми 112 минг лари ($25,5 минг)ни ташкил этди. Қудуқ қуриш учун компания 18 минг лари ($5,7 минг) миқдорида молиялаштиришга эга бўлди.\n“Чери.джи” – имтиёзли агрокредитлаш дастурининг бенефициаридир. Боғни барпо этиш учун кредит суммаси 1,5 миллион ларидан ортиқдир ($474 минг).\n“Бу йил фермерлар алоҳида фаоллик кўрсатмоқда; Режада етти мингдан ортиқ контрактлар бўлиб, бундай улкан рақам аввал ҳеч қачон бўлмаган. “Чери.джи” компаниясининг боғи замонавий технологиялардан фойдаланилган ҳолда бунёд этилган бўлиб, қувонарлиси, улар Грузияда ишлаб чиқарилган ирригация тизимларига эга. Бундан ташқари, кейинги йилда шу ерда ишлаб чиқарилаётган дўлга қарши конструкциялар, бетон таянчлар ҳам бор”, деди қишлоқ хўжалиги вазири.


Instagram'нинг 2016 йилдаги энг машҳур фойдаланувчилари номи ошкор этилди\n10:25 / 02.12.2016\nInstagram 1 декабрь куни 2016 йил якунларини сарҳисоб қилди. Унга кўра дунёдаги энг машҳур саҳифалар, хэштеглар ҳамда геотеглар маълум қилинди. Бу ҳақда TJ компания вакилларига асосан хабар берган.\nInstagram’да энг машҳур бўлган шаҳар рўйхатининг биринчи поғонасини Нью-Йорк эгаллади. Кейинги ўринлар Лондон ва Москвага насиб этди. Шунингдек, рўйхатда Сан-Паулу, Париж ва Санкт-Петербург шаҳарлари ҳам бор.\nСервиснинг энг машҳур фойдаланувчилари орасида эса биринчи ўрин қўшиқчи ва актриса Селена Гомесга насиб этди. Унда 103 миллион обуначи бор. Кейинги ўринларни Тэйлор Свифт (93,9 миллион), Ариана Гранде (90,3), Бейонсе (89,3) ва Ким Кардашьян (88,3) банд этди.\nДунёдаги энг машҳур жойлар рўйхатидан эса Disney кўнгилочар боғлари, Universal Studios кўнгилочар масканлари ва Нью-Йоркдаги марказий боғ ўрин эгаллади.\nмессенжер ижтимоий тармоқ Instagram\nFacebook ва Instagram билан боғлиқ муаммо бутун дунё бўйлаб кузатилган\nFacebook изоҳларга салбий муносабат билдириш функциясини синовдан ўтказмоқда\nМайдонга тушган ит боши билан гол урди - интернетни портлатган видео


Президентимиз Шавкат Мирзиёев таъкидлаганидек, «янгича ва мустақил фикрлайдиган, масъулиятли, ташаббускор, илғор бошқарув усулларини пухта ўзлаштирган, ватанпарвар, ҳалол кадрларни танлаш ва тайёрлаш бўйича самарали тизим яратилмас экан, давлат бошқарувида сифат ўзгариши юз бермайди». Бу борада юртимиздаги барча олий таълим муассасаларидаги каби, ИИВ Академиясида ҳам ёшларнинг ҳар томонлама чуқур билим олишлари учун барча шароит ва имкониятлар яратиб берилмоқда. Жумладан, курсант ва тингловчиларимизнинг фуқаролик позицияси ва фаоллигини кучайтириш, уларни мустақил фикрлайдиган, замонавий билим ва касб-ҳунарларни пухта эгаллаган баркамол шахслар этиб тарбиялаш бўйича салмоқли ишлар амалга оширилмоқда.\nТашкил этилганлигининг 25 йиллигини нишонлаётган ушбу масканда ўтган чорак аср мобайнида ички ишлар органлари учун 18 мингга яқин олий юридик маълумотга эга мутахассис, 800 дан ортиқ раҳбар кадрлар тайёрланди. Шунингдек, 2005–2017 йилларда 12 мингга яқин мутахассис Сержантлар таркибини тайёрлаш бўйича олий курсларини тамомлади. Сўнгги уч йилда Академиянинг олий ўқув юртидан кейинги таълим факультетида мутахассис кадрлардан 36 нафари фан доктори (PhD – 22, DSc – 14 нафар) илмий даражасига эга бўлди.\nДавлатимиз раҳбарининг 2017 йил 16 августдаги «Ички ишлар органлари ходимларини тайёрлаш, қайта тайёрлаш ва малакасини ошириш тизимини тубдан такомиллаштириш чора-тадбирлари тўғрисида»ги қарори Академия фаолиятини тубдан ислоҳ қилиш учун ҳуқуқий асос бўлди.\nУшбу қарор асосида Академиянинг моддий-техника базасини мустаҳкамлаш, жумладан, замонавий бинолар қуриш, мавжудларини тубдан таъмирлаш, ён-атрофдаги ҳудудни ободонлаштириш бўйича барча чоралар кўрилмоқда. Хусусан, саф майдони, ўқув бинолари, замонавий аудиториялар, ётоқхоналар, курсантлар ошхонаси тубдан янгиланди. Курсантлар учун қатор ижтимоий-маиший бинолар барпо этилди.\nМаълумки, мудофаа ва хавфсизлик тузилмалари таълим муассасаларида саф майдони ёшларни ватанпарварлик руҳида тарбиялашда, уларнинг маънавий юксалишида алоҳида аҳамият касб этади. Саф майдонида, энг аввало, тингловчи ва курсантларнинг хотирасидан бир умр ўчмайдиган тантанали маросимлар ўтказилади. Академия курсантлари ва тингловчилари сафига қабул қилиш, қасамёд қилиш, битирув маросимлари, миллий байрамларимизга бағишланган тантанали тадбирлар шулар жумласидандир. Бундан ташқари, таълим муассасасида тингловчи ва курсантларнинг ҳар бир куни саф майдонида Давлат мадҳиясини куйлаш билан бошланади. Шунингдек, бу майдонда Ватанни мадҳ этувчи саф қўшиқлари куйланади. Ўқиш ва хизматда ўрнак бўлганлар, турли даражадаги мусобақалар, кўрик-танловлар ва республика фан олимпиадаларининг ғолиблари тантанали равишда тақдирланади.\nСаф майдонининг шукуҳи, салобати ва маҳобатини янада ошириш, миллий ғурур ва ифтихор муҳитини яратиш мақсадида минбарнинг икки қанотига буюк саркардаларимиз ва улуғ мутафаккирларимизнинг сиймолари тасвирланган бюстлар ўрнатилган. Бу ерга кириб келган ҳар бир тингловчи, курсант ва офицер бу буюк алломаларнинг нафаси ва руҳини ҳис этади. Она юртимизда туғилиб камолга етган буюк зотлар, олиму уламолар, сиёсатчи ва саркардалар ўзларининг илмий ва маънавий мероси билан ҳозирги кунда ҳам башариятга хизмат қилиб келаётганлиги, шубҳасиз, улкан ғурур ва ифтихор бағишлайди.\nШунингдек, Маънавият ва маърифат маркази, спорт мажмуаси, ёпиқ сув ҳавзаси, бирданига 2000 нафар курсантга хизмат кўрсатадиган замонавий ошхона, Академиянинг асосий ўқув биноси каби кўплаб иншоотлар қайта қурилди, бирданига 1500 нафар ўқувчига сифатли хизмат кўрсата оладиган ахборот-ресурс маркази янгитдан қурилди, кенг кўламда ободонлаштириш ишлари олиб борилди.\nБундан 22 йил олдин таъмирланган ўқув биноси ва ундаги маъруза заллари ўрнида тубдан янгиланган ва бутунлай замонавий 3 та 100–150 ўринга ва 1 та 280 ўринга, 1 та 250 ўринга мўлжалланган ўқитишнинг техник воситалари, ахборот-коммуникация технологиялари билан таъминланган маъруза заллари фойдаланишга топширилиши ўқув-тарбия жараёни сифатини тубдан ошириши шубҳасиз. Креатив ёндашув асосидаги бундай маъруза залларида инсон ҳуқуқлари, эркинликлари ва манфаатларини ҳимоя қилиш, жиноятчиликнинг барвақт олдини олишга оид касбий сир-асрорларни ўргатишга мўлжалланган фанлар бўйича таъсирчан, назарий ва амалий аҳамиятга эга маърузалар ўқилади, маҳорат дарслари ташкил этилади.\nПрезидентимиз Шавкат Мирзиёев томонидан илгари сурилган бешта муҳим ташаббусларни Академиянинг ижтимоий, маънавий-маърифий кундалик фаолиятига самарали татбиқ этишда, тингловчи ва курсантларимизнинг касбий, маънавий салоҳиятини ва жисмоний тайёргарлигини юксалтиришда мазкур таълим муассасасининг бугунги тубдан янгиланиб, мустаҳкамланиб бораётган моддий салоҳияти муҳим омил бўлиб хизмат қилади.\nШунингдек, 2019 йилнинг сентябрида қуриб битказилиши режалаштирилган замонавий Ахборот-ресурс маркази Академия ёшларининг замонавий илмий тафаккурини юксалтиришга, қолаверса, Ўзбекистон фани имижини янада юксакка кўтаришга хизмат қилади.\nАхборот-ресурс маркази давлат ҳокимияти ва бошқаруви органларининг кутубхоналари, Алишер Навоий номидаги Ўзбекистон Миллий кутубхонаси электрон ресурслар базасига уланади. Шунингдек, бошқа кутубхоналар ахборот-кутубхона ресурсларидан ўзаро фойдаланишни таъминлайди ва улар билан ҳамкорликни амалга оширади, шунингдек, йиғма электрон каталогни шакллантиришда иштирок этади. Бу эса нафақат Академия ёшларининг касбий ва маънавий савиясини оширишга ҳамда соҳа илм-фани билан шуғулланишга туртки беради.\nМамнуният билан таъкидлаш жоизки, халқаро ва миллий тажрибани ҳамда кутубхонадан фойдаланувчиларнинг, энг аввало, курсант ва тингловчиларнинг эҳтиёжларини инобатга олган ҳолда, қироатхона залларининг ихтисослашуви ва жойлашиши такомиллаштирилди. Ихтисослаштирилган электрон кутубхонанинг тўлиқ матнли электрон ресурсларни ўз ичига олган электрон каталоги орқали маълумотлардан ички ва узоқ масофадан туриб фойдаланишда тезкор излаш имкониятини таъминловчи кутубхона жараёнларини автоматлаштириш тизими жорий этилади. Бу етакчи хорижий мутахассисларни жалб қилган ҳолда кутубхона ходимларининг малакасини оширишни ҳам назарда тутади.\nМаълумотларни қидириш ва олиш учун визуал ва виртуал ахборот тақдим этган ҳолда интерфаол ахборот воситалари, актив панеллар ва мониторлар орқали кутубхона фойдаланувчиларини хабардор қилишнинг замонавий тизими ўрнатилади. Махсус ва умумий қироатхона ҳамда бадиий адабиётлардан фойдаланиш зали, мультимедиа технологиялари зали ташкил этилади. Барча залларда интернет тармоғидан фойдаланиш таъминланади. Конференц-заллар фаолият кўрсатади. Бу Академиянинг Ахборот-ресурс маркази биносида ҳуқуқ-тартиботнинг белгиланган талабларига риоя этиб, халқаро ва республика миқёсидаги конференциялар ўтказилишига ҳам қулайлик ва шароит яратади.\nАкадемия Ахборот-ресурс маркази биносининг қуйи қаватида замонавий жиҳозланган, босма маҳсулот тайёрлашга, яъни дарсликлар, ўқув адабиётлари, газета ва журналлар, буклетлар чоп этишга мўлжалланган полиграфик марказ фаолият кўрсатади.\n2018 йилнинг декабрида Маънавият ва маърифат марказининг самарали фаолият кўрсатишини таъминлайдиган маҳобатли бино янги намунада бунёд этилганини алоҳида қайд этиш керак. Академиянинг Маънавият ва маърифат маркази таркибида курсант ва тингловчиларни ватанпарварлик руҳида тарбиялашга ҳисса қўшадиган Академия музейи ташкил этилди. Энг асосийси, Академиянинг Маънавият ва маърифат маркази Президентимиз Шавкат Мирзиёев томонидан олдимизга қўйилган улкан вазифаларни амалга оширишда биз учун куч-қудрат манбаи бўладиган миллий ғояни ривожлантириш вазифасини самарали бажаришга хизмат қилади.\nАкадемия музейида ўқув машғулотлари ўтказиш ҳам назарда тутилганки, бу курсант ва тингловчиларимизнинг қалбига Ватанга муҳаббат, бурчга садоқат, элу юрт тақдирига дахлдорлик, адолатпарварлик каби эзгу ҳис-туйғуларни сингдиришга ёрдам беради. Давлатимиз раҳбари томонидан илгари сурилган бешта муҳим ташаббусдан бири — ёшларни маданият, санъатга қизиқтириш, уларнинг ижодий иқтидорини юзага чиқариш мақсадида Академиянинг Маънавият ва маърифат маркази қошида курсантлардан ташкил топган бадиий ҳаваскорлик тўгараги фаолияти йўлга қўйилган.\n«Авесто»да «Ўмон овқатланган халқ на яхши, кучли ишловчиларга ва на соғлом, бақувват болаларга эга бўлади. ...Ўмон овқатланишдан одоб-ахлоқ ҳам айниб кетади. Агар нон мўл-кўл бўлса, муқаддас сўзлар ҳам яхши қабул қилинади», деган фикрга дуч келамиз. Демак, овқатланишни тўғри ташкил этиш билан соғлом авлод тарбияси, иқтисодий ва маданий, маънавий юксалиш ўртасида ўзаро узвий боғлиқлик мавжуд экан. Академияда бу масалага ҳам алоҳида эътибор қаратилган. Таълим муассасасида 2000 ўринга мўлжалланган, барча қулайликларга эга замонавий ошхона тубдан янгиланди. Ошхона заллари қишин-ёзин мўътадил ҳароратни таъминловчи воситалар билан жиҳозланган. Дастурхонга ёшларнинг баркамол ўсишига имкон берувчи таомлар тортилади. Илгари битта столда 10–12 киши cиқилиб овқатланган бўлса, эндиликда столлар 4 ўринга мўлжалланган.\nҚадрдон Академиямиз жамоаси ҳақли равишда фахрланадиган йўналишлардан бири спорт йўналишидир. Академияда бўлажак кадрларининг жисмоний тайёргарлигига, уларни мард, жасур, довюрак бўлишига жиддий эътибор қаратилади. Бугун Академияда спортни янада оммалаштириш, ушбу соҳадаги иқтидорли ёшларни қўллаб-қувватлаш, улар учун муносиб шароитлар яратиш борасида кенг кўламли ишлар амалга оширилди. Жанговар ва жисмоний тайёргарлик кафедрасида самбо, жанговар самбо ва дюздо, қўл жанги ва эркин кураш, хизмат кўпкураши ва енгил атлетика, футбол, волейбол каби секциялар мунтазам ишлаши учун спорт мажмуаси тубдан модернизация қилинди. Ўхшаши бўлмаган ёпиқ сув ҳавзаси қурилди. Бу тингловчи ва курсантларнинг сузиш сир-асрорларини ўрганишига ва уларнинг жисмонан чиниқишларига хизмат қилади.\nҲозирги кунда Академияда илғор хорижий мамлакатлар турдош таълим муассасалари, айниқса, Хитой, Россия ва Туркия давлатлари амалиётидан келиб чиққан ҳолда, ҳудудларда жамоат хавфсизлигини таъминлаш йўналишида илм-фан ютуқлари, инновацион техник воситалардан кенг фойдаланишни назарда тутувчи ўқув жараёнини ташкил этишга устуворлик берилади. Бу борада мутасадди ташкилотлар билан ҳамкорликда Ситуацион полигон ҳамда Моделяция ва симуляция марказини ташкил этиш ҳам назарда тутилмоқда.\n2017–2019 йиллар мобайнида амалга оширилган ишлар Академияда таълим-тарбия сифатини янги босқичга олиб чиқишга хизмат қилди. Лекин билим маскани жамоаси эришилган ютуқлар билан чекланиб қолмоқчи эмас. Шиддаткор замон, техника асри Академияда таълим сифати ва самарадорлигини янада ошириш, профессионал кадрлар тайёрлаш тизимини такомиллаштиришга хизмат қиладиган яна бир қатор истиқболли лойиҳаларни амалга оширишни тақозо этади. Жумладан, видеоконференцалоқа тизими орқали таълим жараёнига маҳаллий ва хорижий олий таълим муассасаларидаги тажрибали мутахассисларни жалб этиш ҳамда тўлиқ платформадаги масофадан ўқитиш тизимини кенг жорий этиш режалаштириляпти. Келгусида ўқув жараёни сифати ва самарадорлигини ошириш мақсадида ўқув аудиторияларидаги машғулотларни онлайн назорат қилиш имконини берувчи видеокузатув воситалари билан жиҳозланган инновацион ўқув-бошқарув маркази барпо этилади.\nКурсантларни ҳарбий ватанпарварлик руҳида тарбиялаш, уларда касбга садоқат, хизмат бурчига масъулиятли бўлиш фазилатларини янада кучайтириш мақсадида Академияни тамомлаб, хизмат вазифасини бажариш вақтида ҳалок бўлганларга бағишлаб «Хотира майдони» бунёд қилинади. Таълим жараёнида замонавий педагогик технологияларни жорий қилиш, инновацион ўқитиш усулларидан кенг фойдаланиш имкониятларини яратиш мақсадида Академиянинг моддий-техника базасини энг сўнгги ахборот-коммуникация технологиялари билан бойитилади.\nДоно халқимизда «Тўйга тўёна билан» деган пурмаъно нақл бор. Ушбу нақлга амал қилган аҳил жамоамизнинг юқоридаги саъй-ҳаракатларининг барчаси ИИВ Академияси ташкил этилганлигининг 25 йиллик юбилейини муносиб кутиб олиш мақсадини ҳам кўзлайди. Бу ишлар тизимда амалга оширилаётган ислоҳотларнинг узвий қисми сифатида ички ишлар органлари учун малакали, профессионал, Ватанини чин юракдан севадиган, унинг осойишталиги йўлида жонидан ҳам кечадиган, ҳалол ва адолатпарвар кадрларни тайёрлашга қаратилгандир. Академия раҳбарияти ва шахсий таркиби ушбу эзгу мақсад йўлида бор-куч ғайратини, билим ва салоҳиятини аямайди. Зеро, таълим муассасамизнинг чорак асрлик тўйини нишонлаш – бу нафақат ўтмишга назар ташлаб, эришилган ютуқлар ва амалга оширилган ишларни сарҳисоб қилиш, балки келгусидаги долзарб, масъулиятли вазифаларни белгилаб олиш ҳам демакдир.\nБир сўз билан айтганда, ИИВ Академияси ташкил этилганининг 25 йиллиги арафасида олиб борилаётган бунёдкорлик ишлари Академия шахсий таркиби учун қулайликлар яратиши ҳамда машғулотларнинг юқори савияда, илғор педагогик ва интерактив усуллар асосида олиб боришга имкон беради. Шу билан бирга, курсант ва тингловчиларнинг интеллектуал салоҳиятини янада юксалтириши ҳамда ўз билими, истеъдодию иқтидори билан Ватанимизга содиқ хизмат қиладиган кадрлар бўлиб етишишига хизмат қилиши шубҳасиз.


Ҳажв « Ўзбекистон Халқ Ҳаракати\nСобиқ оқсоқол ҳикояси\n(Шеваси тўла сақланди) “Оқсоқоллик пайтим. Қўшни қишлоқ оқсоқоли Палончи билан эковлашиб туман ички ишларига бордик. Начайник мелиса Ҳазратқулов диган кишийди. Экала қишлоқдаям билярдхона билан тунги ...\nЎзбекистон матбуотида фельетон жанри деярли йўқолиб бўлган, десак янглишмаймиз. Босма нашрлардаги бу нуқсонни электрон ОАВ тўлдиришга уриняпти, шекилли. Сўнгги вақтларда улар бир оз эркин нафас олишга...\nБош вазир бўлгим келяпти. Виртуал қабулхона очиб қўяману, аҳолидан мурожаатларни қабул қилавераман.Бош вазирликнинг бир яхши тарафи бор – мурожаатлардаги муаммони сен ҳал қилишинг шарт эмас (уму...\nБизнинг асосий иш жойимиз пахтазор, асосий касбимиз пахтакорлик-ку!\nОтамурод Раҳмон Ҳозиргина ўқиб қолдим: БИР ЙИГИТ ПАХТА ТЕРМАГАНИ УЧУН ИШДАН ҲАЙДАЛИБДИ! Нима бало бўпқопти деб ўйлабман. Худди пахтадан ҳайдалгандай бақир-чақир-а?! Айб пахта термаганни ишдан ҳайдаган...\nЎғрилар ёшларни тарбиялайди, биз эса камерани “ака” деймиз!..\nБитта саволим бор эди. Берсам дилим, бермасам тилим куядиган савол…Хуллас, жиноятчи бўлмасанг ҳам олиб борилаётган хавфсизлик чораларидан юрагинг така-пука бўлиб яшаш мумкинми? Мумкин экан, азиз...\nКулча билан томоша маҳорати\nВаъдага уста гўл Стратегияли юрт фуқароси Бугун турмуш қурганимга ҳам роппа-роса 25 йил тўлибди. Шунга хотинни хурсанд қилиш учун эрталабдан туриб иккита тухум қовуриб, кўк чой дамлаб столга шамни ёқи...\nАнча йиллар бўлди, болалигимда, 12 яшарлик пайтим эди. Ҳар куни мактабдан келиб, тушлик қилардим-да, сигиримни боқиш далага еталардим. Ариқ ва зовурларнинг бўйларида, пахта майдонлари четида, тут план...\nХоразмликларнинг садоқат қасамёди (видео-ҳажвия)


Туркияга аёлларни фоҳишалик қилиш мақсадида юбормоқчи бўлган шахс қўлга олинди\n15:10 / 02.11.2017\n2017 йил 29 октябрь куни ички ишлар органлари ходимлари томонидан, 1986 йилда туғилган фуқаро Д.Х. бир неча нафар аёлларни фоҳишалик билан шуғулланишлик учун Туркия давлатига юбормоқчи бўлганлиги аниқланиб, жиноятчини қўлга олиш борасида тезкор тадбир ўтказилиши режалаштирилган. Бу ҳақда пойтахти ИИББ хабар бермоқда.\nШу куни соат 17:00ларда ўтказилган тезкор тадбир давомида, Д.Х. Тошкент вилояти, Тошкент туманида жойлашган “Қоплонбек” ЙПҲ масканида, фуқаролар У.М., Н.К., Л.Т. ва Р.И.ларни фоҳиша сифатида ишлатиш мақсадида Қозоғистон Республикаси орқали Туркия давлатининг Истанбул шаҳрига юбормоқчи бўлган вақтида қўлга олинган.\nЖиноятнинг оғирлилик даражасини инобатга олган ҳолда Д.Х.га нисбатан “қамоққа олиш” тарзидаги эҳтиёт чораси танланмоқда.\nҲозирда жиноят иши бўйича дастлабки тергов ҳаракатлари давом эттирилиб, Д.Х.нинг бошқа жиноятларга алоқадорлиги текширилмоқда.


Самарқанд вилоятининг Булунғур туманидаги Самарқанд маҳалласида истиқомат қиладиган юзга яқин аёллар 17декабр куни эрталаб ғўзапоя қўлтиқлаб ва автомобилларнинг эски шиналари думалатиб Тошкент-Самарқанд автомагистралига тўпландилар. Бу ҳақда Озодликка хабар берган булунғурлик манбага кўра, аёллар ғўзапоя ва автомобил шиналарини йўлни ўртасига тўплаб, ёқмоқчи бўлишган:\n- Юзга яқин хотинлар ғўзапоя ва баллонларни думалатиб йўлга чиқишди. Булар асосан катта магистрал йўлнинг четидаги Самарқанд маҳалласида яшайдиган аёллар эди. Улар ғўзапояларни йўлнинг ўртасига йиғиб, устига баллонларни ташладилар. Ўзлари эса живой шит бўлиб йўлни тўсдилар,- дейди булунғурлик бу одам.\nУнинг айтишича, ярим соат давомида йўлнинг икки томонида ҳам 3 километрлик масофада машиналар пробкаси вужудга келган:\n- Эҳеее, шунча мошин йиғилиб кетдики. Бу хабар бир зумда ҳокимиятга етиб борди ва Булунғур тумани, Самарқанд вилояти ҳокимиятларидан амалдорлар етиб келди. Мелисалар босиб кетди. Аёллар эса қачон бизга газ ва свет берасизлар, кейин йўлни очамиз, бўлмаса ўлдирсаларинг ҳам, отиб ташласаларинг ҳам кетмаймиз дейишди. Кейин музокара бўлди, ҳокимлар газ ва светни берамиз деб ваъда бериб, аёлларни кўндирди. Бир соатдан сўнг йўл очилди,- дейди булунғурлик манба.\nСуҳбатдошга кўра, йўлни тўсган аёлларни фуқаролик кийимидаги милиция ходимлари видеога олган, аёллар эса видеочига қараб шундай деган:\n- “Ҳой, нега бизни оляпсан. Бошқа ишинг йўқми, агар бошқа ишинг бўлмаса бор газ ва чироқсиз уйларимизни суратга ол, совуқдан касал бўлиб ётган болаларимизни суратга ол”,деб видеочига бақириб кетишди, аёллар,-дейди булунғурлик бу манба.\nУнинг айтишича, шу куни кечқурундан бошлаб газ таъминоти туманда бир оз яхшиланган:\n- Газ сал яхши бўлди, ҳар ҳолда аввалгидан яхшироқ. Свет эса ўшандай, кунига икки ярим ёки уч соатдан беряпти, бошқа ўзгариш бўлгани йўқ,-дейди Самарқанд маҳалласида истиқомат қиладиган бу манба.\nБулунғур тумани ҳокимлигининг ўзини таништирмаган мулозими Озодлик билан суҳбатда, ҳақиқатан ҳам аёллар 17 декабр куни Тошкент-Самарқанд автомобил йўлини тўсганлигини тасдиқлади.\nБулунғур тумани газ таъминоти идорасининг ўзини таништирмаган мулозими эса, шу воқеадан сўнг аҳолининг газ таъминотини яхшилаш учун махсус гуруҳлар тузилганини айтди:\n- Энди ҳақиқатан ҳам аҳолига қийин. Лекин аҳолининг қарздорлиги ҳам катта. Ҳозир қарзларни тезроқ ундириш ва газ таъминотини яхшилаш учун ишлар олиб бормоқдамиз. Худо хоҳласа, ҳаммаси яхши бўлади, - деди газ таъминоти идорасининг мулозими.